Resepi Asam Pedas Johor Guna Ikan Salmon, Tinggi Kandungan Omega 3!

“Asyik buat asam pedas guna ikan yang sama je, nak juga kelainan guna ikan lain tapi sedap ke?”
Mungkin ramai lagi dalam kalangan kita yang tidak biasa menggunakan ikan salmon sebagai ‘hero’ dalam setiap masakan. Bukan sahaja takut tidak sesuai malah ikan yang mempunyai kandungan omega 3 yang tinggi ini agak mahal harganya di pasaran. Tetapo, tidak salah sebenarnya untuk anda sekali sekala menjadikan ikan salmon sebagai menu utama kerana mempunyai khasiat yang tinggi. Tambah pula kalau dimasak asam pedas, agak-agaknya boleh tambah nasi tak? Jom kita cuba!

Resepi Asam Pedas Salmon Dari Rusia
Selain popular di Melaka, asam pedas juga adalah hidangan yang popular di Johor. Tapi, ada sedikit perbezaan antara resepi asam pedas dua negeri ni. Resepi yang saya nak kongsi ni pula dari Rusia. Haha!

Bahan-bahan:

3 keping potongan salmon
8 sudu besar cili giling/kisar
8 labu bawang merah
3 ulas bawang putih
1 inci lengkuas
1 inci kunyit
1 kuntum bunga kantan
1 ikat daun kesum
1 batang serai
1 sudu besar belacan
1 sudu besar asam jawa
1 biji tomato
5 batang bendi
Garam dan gula secukup rasa
1. Dulu saya belajar di Russia selama 7 tahun. Di sana sukar dapatkan ikan merah, kerisi, tuka, tenggiri dan ikan laut yang lain, kecuali Salmon. Ikan sungai yang banyak. Jadi, kalau nak masak asam pedas, kami beli salmon, dan biasanya bahagian kepala. Orang sana tak berapa makan kepala ikan, jadi harganya murah sikit. Dah balik ke Malaysia, saya masih masak asam pedas ikan salmon, dan saya lihat ramai juga orang Malaysia masak asam pedas salmon.

2. Bendi. Saya tak berapa pandai pilih bendi. Kadang-kadang terpilih yang tua. Cuba beri tip sikit macam mana nak pilih. Apapun, tua ke muda, saya baham je.

3.Bawang merah, bawang putih dan lengkuas. Kawan saya ajar, kalau nak bezakan lengkuas ke halia, lihat pada lilitan dia. Kalau lilitan dia hitam, maka itu lengkuas.
“Saya tutup mata pun boleh bezakan lengkuas dengan halia” kata saya.
“Macam mana tu?” dia tanya.
“Pakai hidung.”
Hoi! Nak ajar memasak ke nak bercerita ni?

4. Stok cili kering kisar yang baru dinyah beku. Beli cili kering banyak-banyak. rebus, kisar, simpan bekas kecil kecil, dan bekukan. Nak guna, nyahbeku, dah guna habiskan terus.

5. Kisar bawang merah, bawang putih, lengkuas, cili kisar, belacan, dan kunyit. Kunyit hidup tak ada, jadi pakai serbuk kunyit je lah. Tak nak letak pun tak apa.

6. Tumis baham kisar sampai harum dan pecah minyak. Kalau boleh sampai betul-betul masak dan garing. Garing tu macam mana? Lihat gambar seterusnya.

7. Ha macam ni! Jadi warna gelap sebab bawang-bawang tu semua terkaramel. Jangan sampai ireng geseng pula! Kalau tak faham ireng geseng tu apa, tanyalah mana-mana orang Rusia.

8. Masukkan air sikit, dan campak serai yang dititik. Tak letak pun tak apa.

9. Belah kecombrang’e koyo ngene, then throw in the wok! Fuh! Masih mantap kemahiran saya berbahasa Rusia. Tak nak letak bunga ni pun tak apa. Saya suka, jadi saya letak.

10. Masukkan daun kesum sekali. Dah layu sikit pula daun kesum saya ni. Jangan masukkan tangkai sekali, nanti kena kecam dengan makcik-makcik bawang.

11. Ini pes asam jawa. Jika nak pakai yang berbiji, silakan. Tapi jangan masukkan bininya sekali. Tercekik karang. Niaya!

12. Susun ikan salmon begini. Barulah ikan tak hanyir dan isinya lebih padat. Baru puas bila gigit nanti. OK, saya tipu je. Boleh letak ikan dalam kuali ikut suka hati kalian. Hehe. Kabur pula gambar ni. Lepas ni kena upah jurugambar pengantin setiap kali saya masaklah jawabnya.

13. Masukkan bendi / ladies finger / okra ni! Eh lupa suruh letak garam dan gula. Boleh masukkan sekarang. Jaga-jaga, jangan banyak sangat garam, tadi dah ada belacan.

14. Tada! Siap! Satu potong ikan dah lesap, entah mambang mana curi. Oh ya, hari ni tak ada close up shot. Tak sempat petik gambar, wes entek iwak’e!

Sumber : Kamarul Ariffin


5 Resepi Asam Pedas Paling ‘Power’. Guna Sardin Pun Boleh!

Di Malaysia memang ramai yang gemarkan asam pedas. Resepi asam pedas ini cukup terkenal di Melaka dan Johor.
Ada yang menggunakan ayam, pelbagai jenis ikan, daging, tetel, atau apa saja yang ada untuk dibuat lauk.

Gabungan rasa pedas, masam, dan sedikit masin tentunya akan menaikkan selera walaupun hanya dimakan begitu saja dengan nasi putih.
Jadi, di sini kami ingin kongsikan 5 resepi asam pedas untuk tatapan penggemarnya.

Resepi 1 : Resepi Asam Pedas Melaka
Haih, kalau ke Melaka memang tak sah lah kalau tak ‘pekena’ asam pedas kan?
Tapi, kalau tak berkesempatan ke sana, anda pun boleh cuba membuatnya sendiri.
Resepi Asam Pedas Melaka ini mendapat sambutan hangat dan ramai yang telah mencubanya. Memang menjadi.
Nampak bahan yang digunakan macam banyak, tapi anda pasti terkejut dengan langkah membuatnya. Mudah sangat, cuma perlu ‘blender’ semua dan tumis. Siap!
Asam Pedas Melaka
Bahan-bahan

3 keping ikan tenggiri (ikan lain pon boleh)

Bahan kisar:

3 biji bawang merah
10biji cili kering
1/2 in halia
1 sudu teh jintan manis
1 sudu teh jintan putih
1/4 sudu teh lada hitam
1/2 in kunyit hidup
2 ulas bawang putih

Bahan tumis:

@ 1/2 bawang besar-hiris
@ 1/4 sudu teh biji sawi
@ 1/4 sudu teh halba
@ 2 tangkai daun kari
air asam jawa secukupnya
air secukupnya
1 biji tomato-potong2
5 biji kacang bendi
1 serai-diketuk
1/2 bunga kantan atau daun kesum secukupnya
minyak masak
garam dan gula jika suka

 Cara-cara

Panaskan minyak. Tumis bahan tumis. Masukkan bahan kisar, biar pecah minyak.
Masukkan air asam jawa dan air. Biar mendidih, masukkan ikan dan bahan-bahan lain.
Masukkan garam dan gula, biar hingga masak. Hidangkan.

*Resepi asal oleh junsjs11 dari MyResepi.com

Resepi 2: Resepi Asam Pedas Daging Tetel
Resepi asam pedas yang kedua ini memang ‘special’ jugalah sebab daging tetel ini ada peminatnya tersendiri.
Menurut penulis resepi ini, orang yang mengajarnya resepi ini adalah jirannya yang juga berasal dari Melaka.
Berbeza daripada resepi di atas, resepi asam pedas ini menggunakan sedikit belacan dan kerisik yang akan menambah ‘kick’ lagi dalam gulai tersebut.
Siapa yang minat, rugi tak cuba tau!
Asam Pedas Daging Tetel
Bahan-bahan

1 kilo daging tetel – direbus dlm 2 jam utk empukkan daging
1 bawang besar *
5- 6 bawang putih*
1 inci halia*
1 sudu kecil lada hitam biji*
1sudu besar ketumbar biji*
1 sudu besar jintan kasar*
1 sudu besar jintan halus*
1inci lengkuas *
2 buah keras*
1 inci kunyit hidup* ( blend bahan*)
1 sudu besar belacan **
20-30 cili kering **- direbus dulu dan toskan ( blend bahan** hingga lumat…isi sedikit minyak masak utk hancurkan biji cili kering)
8 batang serai – diketuk bagi hancur
2 sudu besar asam jawa – dicampur dgn air
minyak tuk menumis, garam dan gula
6 helai daun limau purut
2 biji tomato – dibelah 6
2 biji terung panjang/ bulat – dipotong jgn dibuang kulitnya
1 sudu besar kerisik

Cara-cara

Tumis minyak sedikit. Masukkan bahan blend * hingga naik bau dan masukkan serai yg telah diketuk tadi.
Bila dah agak kering air tumisan tadi, baru masukkan bahan blend **. Masak sampai pecah minyak, macam masak asam pedas biasa.
Masukkan daging tetel yang telah direbus tadi bersama air rebusan daging. Sebelum masukkan daging buang dulu minyak yg dah beku pada permukaan air rebusan supaya tak berminyak kuahnya.
Masak sampai kuah didih dan masukkan air asam jawa. Tambah air kalau terasa kurang air. Masak lagi hingga daging betul-betul dah lembut.
Masukkan kerisik, buah tomato dan terung. Masak hingga terung tadi layu atau bertukar warna.
Kemudian masukkan daun limau purut yg dicarik.
Perasakan dengan garam serta gula. Rasa kuahnya. Kalau OK boleh tutup api, siap untuk dihidangkan.

( Nota: Saya suka makan gulai ni dengan ikan masin goreng atau telor masin. Memang ngam sangat rasanya. Kalau nak makan dengan gulai pisang masak lemak pun sedap.)
*Resepi asal oleh quinnie dari MyResepi.com

Resepi 3: Resepi Asam Pedas Ayam Ala Johor
Kalau nak buat asam pedas untuk anak-anak, mungkin mereka lebih sukakan ayam kan?
Jadi, di sini kami turut sertakan resepi asam pedas ayam yang tak kurang ‘power’nya.
Hidangan ini amat terkenal di negeri Johor. Cubalah!
Asam Pedas Ayam
Bahan-bahan

1 ekor ayam (dipotong [email protected]@12)
35 tangkai cili kering (gunting, rendam dan toskan)
7 ulas bawang merah
5 ulas bawang putih
1 inci kunyit
1 inci halia
Sebesar saiz ibu jari belacan
1 batang serai (dititik)
50gm daun kesum
Sekuntum bunga kantan (dibelah 5)
Air asam jawa (50gm asam jawa + secawan air)
3 cawan air
Garam secukup rasa
Minyak untuk menumis
Pada sesiapa yang suka dan tahan pedas, bolehlah tambahkan sedikit lada hitam

Cara-cara

Kisar cili kering + bawang merah + bawang putih + kunyit + halia + belacan
Panaskan minyak. Tumis bahan-bahan yang dikisar bersama serai sehingga garing
Masukkan ayam + bunga kantan + daun kesum. Gaul sebati dan tutup kuali sehingga ayam agak mengecut
Masukkan air asam jawa dan gaul sebati
Masukkan pula garam. Gaul sebati
Tambahkan air
Akhir sekali, tutup kuali dan tunggu sehingga ayam empuk serta mendapat kepekatan kuah asam pedas yang ideal. (*Kuah bagi asam pedas ayam biasanya lebih pekat berbanding asam pedas ikan)

Nota: Asam pedas ayam biasanya agak berminyak disebabkan minyak yang turun dari ayam tersebut. Oleh itu, pada yang tidak gemar, boleh buangkan minyak tersebut terlebih dahulu sebelum menghidangnya
*Resepi asal oleh fidadaud dari MyResepi.com

Resepi 4: Resepi Asam Pedas Sardin
Wah, resepi ini memang lain daripada yang lain.
Mana taknya, kadang-kadang ada juga masanya stok bahan basah dah habis di rumah.
Jadi, kalau dah tak ada ikan, ayam, atau daging, anda boleh menggunakan sardin dalam tin saja untuk membuat asam pedas.
Bagi yang bujang-bujang tu bolehlah cuba. Yang nak ubah selera pun tak ada salahnya.
Cicah dengan roti pun sedap. Tak susah pun!
Asam Pedas Sardin
Bahan-bahan

1 tin(besar) sardin
10-15 tangkai cili kering*
1 biji bwg besar*
5 ulas bwg putih*
1/2 inc. halia*
sedikit belacan*
1 sb lada hitam*(lebih atau kurangkan jika suka)
Kisar bahan2 bertanda* di atas
1 biji bwg besar – hiris
3 ulas bwg putih – hiris
2 batang serai – titik
garam dan perasa secukup rasa
1/2 cwn air asam drpd 1sb asam jawa
2 biji tomato – dibelah 4
2 tangkai lada hijau – dibelah 2 atau potong serong
2 tangkai daun sup dan daun bawang – hiris 1 inc.
1 biji terung – potong ikut suka
secukup minyak utk menumis
secukup air utk kuah

Cara-cara

Panaskan minyak dalam periuk, tumis bahan-bahan hiris dan serai hingga wangi.
Kemudian masukkan bahan kisar dan tumis lagi hingga terbit minyak.
Masukkan 1 cwn air dan gaul rata. Biar mendidih.
Masukkan sardin dgn sosnya sekali,air asam, perasa, terung, dan lada hijau.
Kacau perlahan, tambah air jika perlu dan biar mendidih sekali lagi.
Akhir sekali masukkan tomato, daun sup dan daun bawang.
Kacau sekali lagi dan renehkan 10 minit sebelum mematikan api. Siap dihidangkan.

*Resepi asal oleh kakfida dari MyResepi.com

Resepi 5: Resepi Asam Pedas Nanas Ikan Masin
Amboi-amboi, kecur air liur bila tengok nanas dan ikan masin bergabung.
Resepi ini sangat istimewa kerana ada rasa masam manisnya daripada nanas segar yang kita gunakan. Ia juga unik kerana ia tidak perlu menumis.
Bahan-bahan yang diperlukan pun mudah didapati.
Selalunya makan ikan masin yang digoreng saja, kali ini bolehlah buat asam pedas. Mesti terangkat!
Asam Pedas Nanas Ikan Masin
Bahan-bahan

2 biji bawang kecil (dihiris nipis)
segenggam ikan bilis (di tumbuk kasar tidak perlu hancur)
1 biji nenas (di potong nipis mengikut citarasa)
cili kering/cili boh (2sudu besar)
2 batang serai
2 potongan kecil ikan masin (tak kisah ikan masin apa)

Cara-cara

Masukkan air asam jawa (jika pekat tambahkan sedikit air kosong)
Kemudian masukkan cili boh, bawang beserta ikan masin tadi dan nenas hingga menggelegak.
Selepas itu titik serai dan masukkan ke dalam kuah yang telah menggelegak.
Akhir sekali masukkan ikan masin. Biar 5 minit untuk ikan masin masak.
Siap dihidangkan.

*Resepi asal oleh ashzai dari MyResepi.com

Menyelerakan!
Semoga dengan 5 aneka resepi asam pedas ini, anda dapat mempelbagaikan hidangan anda.
Asam pedas bukan saja sesuai untuk mereka yang gemarkan pedas, tapi anda juga boleh membuat kelainan dengan mengubahnya mengikut kreativiti dan selera masing-masing.
Mudah saja memasak asam pedas ini sebenarnya. Kalau dah cuba, mesti menjadi dan nak buat lagi. ‘Confirm!’

Penafian: MyResepi.com dan SirapLimau.com adalah sebahagian daripada usahasama syarikat Dua Marhalah Sdn Bhd. Semua maklumat yang dipaparkan adalah tertakluk kepada hakcipta syarikat ini.


Cara Masak Ayam Bakar Cili Padi Macam Di Kedai, Isi Ayam Tak Kering & ‘Juicy’!

“Sedap juga kalau buat ayam bakar ni”
Menu bakar seperti ikan bakar dan ayam bakar semestinya menjadi antara juadah yang digemari oleh orang ramai. Bila pergi sahaja makan di restoran lauk campur, ayam bakarlah yang menjadi menu wajib dan dimakan bersama nasi putih. Namun, bila dah masuk ‘musim PKP’, tiada lagi kebebasan untuk kita menjamah secara dine-in dan waktu perniagaan pun terhad.

Oleh itu, kalau teringin nak makan ayam bakar apa kata anda buat sahaja di rumah. Paling memuaskan hati adalah saiz hidangan yang anda boleh buat adalah besar dan tidak memerlukan kos yang tinggi! Selamat mencuba!
Resepi Ayam Bakar Cili Padi

1 ekor ayam

Garam dan gula @ madu secukupnya
Sedikit sos tiram
Sedikit sos cili
Sedikit kicap
Bahan kisar

1 batang serai
4 ulas bawang putih
5 ulas bawang kecil
10 tangkai cili padi (boleh adjust kalau nak tambah pedas)
1 inci halia
1 inci kunyit hidup
1 biji kiub ayam (kalau takmau guna boleh ganti belacan)
Sedikit minyak (saya guna olive oil)
– Semua bahan ni kisar atau tumbuk
Cara-caranya

– Campur bahan kisar ngan sos tiram, sos cili, kicap, garam dan gula @ madu. Sapu pada keseluruhan ayam dan perap 1 jam atau semalaman dalam peti ais
– Bakar dalam oven guna api atas bawah, suhu 200 c selama 45 minit atau 1 jam. Bergantung pada oven memasing. Tengok-tengok api, jangan kering sangat. Biar isi ayam tu lembab-lembab sikit. Boleh jugak bakar guna kuali ajaib, pandai-pandai adjust api.
Sumber: Siti Aisyah


Resepi Ayam Bakar Paling Simple & Sedap Sangat. Ala-ala Dominos Gitu!

“Boringlah hari-hari masak ayam goreng. Lauk pun ulang-ulang yang sama je. Apa lagi resepi ayam bakar yang simple tapi sedap ye?”
Musim-musim cuti begini memang Mak-mak makin rajin ke dapur.

Kalau boleh nak sediakan hidangan yang sedap tapi mudah dan cepat. Jadi dapatlah Mak-mak luangkan lebih masa dengan keluarga.
So, apa kata cuba resepi ayam bakar ala Dominos yang sangat simple hasil perkongsian oleh Puan Fiza Sezali ini.

Cukup mudah tapi nampak sangat menyelerakan!

Resepi Ayam Bakar Ala Dominos Paling Simple & Sedap Sangat
Bahan-bahan

Ayam sekilo (Saya guna bahagian drumstick tapi boleh guna seekor ayam tak kisah apa-apa bahagian)
120g sos cili
120g sos tomato
120g sos tiram (yg ni saje2 makcik tambah)
2sb madu (yg ni pon makcik tambah)
2 sudu besar gula
1 sudu besar garam
1 sudu besar serbuk cili
2 sudu besar lada hitam
2 ulas bawang putih di tumbuk lumat
60g butter

Cara-cara
1. Masak Semua Bahan
Mula-mula, satukan semua bahan dalam periuk (kecuali ayam) dan masak atas api hingga butter cair.
2. Sejukkan Bahan
Kemudian bila dah siap masak, sejukkan sekejap.
Sambil tunggu sos perapan tu sejuk sikit, bolehlah kita bersihkan ayam, cuci dan toskan.
3. Perap
Ambil sos perapan yang dah sejuk tadi dan bolehlah lumur pada ayam dan letak sedikit minyak.
Biarkan ia diperapkan sebentar (kalau lagi lama lagi sedap).
4. Bakar
Akhir sekali bakar suhu 180°-200° ikut oven masing. Guna api atas bawah.
Saya bakar dalam lebih kurang 30-40 min atau ikutlah nak garing mana ya.
Kalau suka garing boleh lebihkan masa bakar tu.

Siap!
Mudah kan?
Beginilah hasilnya bila dah siap…. Memang cukup menyelerakan. Makan dengan nasi dan salad pun dah cukup sedap. Ratah saja pun ok sangat ni!
Resepi ayam bakar ni memang patut dicuba.
Baca juga : Cara Buat Ayam Panggang Ala Kenny Rogers. Simple Tapi Sedap!

Kalau nak senang boleh prepare siap-siap sebelum tidur, dan esoknya boleh terus bakar. Senang sikit kerja Mak-mak di rumah kan?Simple, sedap dan sangat mudah disediakan!
Anak-anak pun mesti suka bila sesekali ubah selera.
Selamat mencuba!
*Kredit Resepi : Fiza Sezali


Resepi Ayam Bawang Mamak Style, Tak Payah Pergi Pulau Pinang Dah!

Kalau ke Pulau Pinang tak sah kalau tak makan nasi kandar. Betul tak? Macam-macam jenis lauk dihidangkan dan paling sedap sekali mestilah ayam bawang. Haa mesti semua orang pernah rasa kan ayam bawang? Aromanya yang wangi dan kuah pekat serta cukup rasa memang puas hati makan panas-panas.
Apa kata jom cuba resepi ayam bawang ni. Confirm puas hati makan di rumah tanpa perlu bersesak. Makan dengan nasi putih boleh dengan nasi minyak pun lagi sedap!

Baca juga: Resepi Sambal Pucuk Ubi Goreng Viral, Juadah Warisan Negeri Sembilan
RESEPI AYAM BAWANG MAMAK STYLE, PADU!
Kalau pergi kedai mamak, ini antara pilihan utama. Harini akak rajin lebih sikit. Kita main masak-masak. Maka terjadilah ayam bawang.

Cara penyediaan:
1. Basuh ayam bersih-bersih.  Gaul dengan garam, kunyit, serbuk kari, lada sulah dan serbuk cili.

2. Empat atau lima ulas bawang. Dimayang halus. Basuh dan toskan.

3. Panaskan minyak. Gorengkan bawang yang dimayang tadi. Goreng sampai perang. Jangan rentung pula.

4. Guna minyak goreng bawang tadi. Goreng ayam yang telah dicuci bersih tadi.

5. Sediakan pes untuk menumis. Bawang merah 5 ulas, bawang putih 4 ulas dan halia seinci lebih.

6. Satu senduk serbuk jintan manis dan jintan putih. 2 sudu besar serbuk kari. Serbuk cili atau cili giling secukupnya.

7. 3 sekawan dan daun pandan serta daun kari.

8. 2 sudu besar sos cili, 1 sudu besar sos tomato dan 1 sudu besar sos tiram.

9. Ambil minyak goreng ayam tadi dan tumis la 3 sekawan, daun pandan serta daun kari.

10. Kemudian, tumis pes bawang dan hali tadi.

11. Masukan pula serbuk-serbuk tadi, jintan manis dan putih dan cili blend dan bahan sos.

12.Kacau bagi sebati. Dah garing, tambahkan air sedikit. Time ni perasakan dengan garam, gula dan serbuk perasa. Dah sebati masuk ayam dan gaul sebati

13. Last sekali tabur la bawang yang dah siap goreng tadi.

Tada! Dah siap. Makan dengan nasi panas. Sedap betul!

Sumber: Facebook Anna Azilla


Resepi Ayam Goreng Ala-Ala KFC Yang Mudah & Confirm Rangup!

Bila sebut ayam goreng, mesti teringat ayam KFC yang rangup tu. Sebenarnya, mudah je nak buat ayam goreng rangup sama macam KFC di rumah dan sesuai dinikmati seisi keluarga. Senang dan boleh buat berulang kali!
CAMPUR TEPUNG BESTARI & TEPUNG PAK LONG

Nak dapatkan ayam goreng sama macam KFC boleh ikut step by step yg kat bawah ni ye, caption ada di gambar. Saya campur tepung Bestari dengan tepung Pak Long. Anak-anak kata sama mcm sebijik ayam KFC, tak gaduh nak ke KFC dah. Kat rumah lagi sedap. Panas-panas lagi. Teknik ni saya belajar masa praktikal traning kt KFC 20 tahun lalu.

Rendam ayam yang dah dipotong-potong dengan tepung bistari sikit. Isi ayam akan lagi lembut dan rasa lebih menyerap.

Golek-golek ayam dalam tepung kering.
2 KALI CELUP AIR, 2 KALI CELUP TEPUNG..

Celup sekali lalu ayam yang baru lepas golek2 dalam tepung tu. Nampak tak tepung tu melekat-lekat. Tepung tu la yang akan buat jadi elok, akan ada kerak-kerak.

Golek ayam sekali lagi dalam tepung yang kering. Maksudnya 2 kali golek la.
GORENG DALAM MINYAK BETUL-BETUL PANAS

Dan goreng dalam minyak yang betul-betul panas. kena pandai kawal suhu minyak. Mula-mula panaskan minyak betul-betul, dah masuk ayam slow kan sikit api dapur. Slow sikit je jangan slow terus.
SIAP!

Senang kan? Boleh la cuba nanti 🙂
Sumber: Nera Azlin


Resepi Ayam Goreng Ala IKEA. Rangup Di Luar, Juicy Di Dalam

Resepi Ayam Goreng Ala IKEA
Mesti dekat sini ramai yang pernah makan ayam goreng di IKEA kan?

Sudah menjadi kebiasaan kalau pergi ke IKEA mesti beli ayam goreng.
Kalau beli 4 tak cukup, kena kongsi dengan anak-anak. So kita cubalah buat sendiri.

Di sini kami kongsikan cara memasak ayam goreng / chicken wings IKEA yang betul-betul rasa macam di IKEA yang diolah oleh Puan Nurul Ateekah.

Makan panas-panas anak-anak sudah tentu suka.
Nak dekat puasa ni lagi senang perap ayam siap-siap.
Jadinya tinggal goreng saja di waktu sahur.
Insha Allah memang selera anak-anak makan.
Tapi make sure buat lebih sikit.
Yelah,mane cukup kalau anak-anak je makan, sedangkan kita pun suka juga.
Jom tengok resepi penuh di bawah:
Resepi Ayam Goreng Ala IKEA. Mudah & Sedap!
BAHAN-BAHAN

9 keping chicken wing @1 kilo kepak ayam
3 sudu besar SOS tiram
3 sudu besar light soy sauce
1 sudu kecil serbuk lada putih
1 sudu serbuk perasa [email protected]
1½ sudu besar gula pasir
2 sudu besar All purpose seosoning
1 sudu besar minyak bijan
5 sudu besar air putih
4 sudu besar topioca starch
3 sudu besar tepung gandum
Minyak masak( untuk mengoreng )

CARA PERAPAN

Cuci ayam bersama 1 sudu besar garam,cuci sehingga bersih dan toskan.
Masukkan kesemua bahan kecuali MINYAK.
Gaul sebati Dan simpan didalam plastik atau bekas tertutup
Perap paling kurang 8 jam Dan sebaiknya semalam dan simpan ditempat biasa (bukan tempat beku).

CARA MEMASAK
1. Keluarkan ayam Dari peti sejuk 30 minit sebelum menggoreng.
2. Panaskan minyak, dapatkan api yang sederhana pada suhu 150c atau celupkan lidi (kalau buih-buih di permukaan lidi keluar di pertengahan minyak panas, bermakna suhu dah mencapai tahap 150c.

3. Masukkan 3-4 keping kepak ayam dan goreng 3 minit disetiap bahan.

4. Lepas tu tambah Lagi 3 minit di setiap bahagian (total 6 minit menggoreng ayam).

5. Kemudian angkat Dan toskan ayam pada tisu.
Biarkan ianya rehat 3 minit.

6. Lepas tu masukkan semula ayam di dalam kuali dan masak sehingga garing paling kurang 3-4 minit .

Tujuannya untuk mendapat tekstur yang rapuh @ rangup diluar dan berjus di dalam isi ayam.
Kita boleh tengok ayam masak dengan sempurna dan tak berdarah di dalam.

7. Lepas 3-4 minit, boleh angkat dan toskan.

Boleh hidang dan merasai kenikmatan ayam goreng IKEA.

Selamat mencuba!
Kredit: Nurul Ateekah


Ini Teknik Salut Tepung Untuk Dapatkan Ayam Goreng Extra Crunchy, Kulit Keriting!

RESEPI AYAM GORENG EXTRA CRUNCHY KULIT KERITING GUNA TEPUNG BESTARI
Memang sedap kalau dapat makan ayam goreng panas-panas.

Selalunya anak-anak pun memang favourite makan ayam goreng ni kan?
Pernah tak cuba buat ayam goreng macam yang dijual di kedai atau fast food tu?

Sebenarnya tak susah pun kalau tahu caranya.

Tak perlu salut telur atau banyak bahan lain, resepi kali ini hanya guna 2 bahan utama iaitu ayam segar dan Tepung Bestari.
Tapi, ada teknik salut tepung tu supaya dapat hasil yang extra crispy!
Jom ikuti resepi resepi ayam goreng crunchy daripada perkongsian Puan Syafinas ini dengan hanya menggunakan Tepung Bestari Original sahaja.
Resepi Ayam Goreng Extra Crunchy, Kulit Keriting. Confirm Krup Krap Bila Makan!
Bahan-bahan

Ayam
Tepung Bestari Original (nak guna yang spicy atau perisa lain pun boleh ikut selera masing-masing)
Minyak untuk menggoreng

Cara Masak
LANGKAH 1 : PERAP
Perap ayam dengan tepung bestari selama setengah jam.
Cara perap tu agak-agak ayam banyak mana kemudian bancuh dengan air. (Jangan letak garam /perasa sebab tepung bestari ni dah cukup masin).Lagi lama ayam diperap, lagi rasa juicy tau! Tapi kalau tak nak cepat, perap dalam 10 minit pon dah okay.Ikut pada kerajinan nak menunggu.
Yang ni saya tak bancuh dengan telur sebab kalau letak telur, minyak akan jadi cepat hitam .

Ini contoh perapan ayam dengan tepung Bestari tu.

LANGKAH 2 : SALUT TEPUNG KERINGAmbil tepung kering (menggunakan tepung bestari jugak) masukkan ke dalam bekas yang besar sebab senang nak gaul ayam nanti.

Ambil ayam yang dah diperap tadi dan masukkan ke dalam tepung kering.
Kita gaul sama rata.
Pastikan tekap ayam dengan tepung bagi tepung tu bersalut dengan ayam .

Tekap sampai dapat hasil kejadian macam dalam gambar di bawah ni.

LANGKAH 3 : CELUP DENGAN AIR
Seterusnya lepas ni kita akan perlukan satu bekas air sejuk @ air paip.
Kemudian letak penapis sekali untuk senang tos nanti.
Lepas tu masukkan ayam yang bersalut tepung tadi ke dalam.
Celup ayam bertepung tadi sekejap dalam 2 saat.

LANGKAH 4 : TOSKAN
Lepas tu angkat ayam yang terendam tadi dan toskan.
Contoh kejadian ayam macam dalam gambar di bawah:

LANGKAH 5 : SALUT TEPUNG KERING SEKALI LAGI
Lepas tu masuk semula dalam tepung kering dan gaulkan.
Tepung kena banyak ye jangan sikit nanti tak jadi kerinting ayam.
Boleh tengok hasil yang dah salut tepung kali kedua macam dalam gambar di bawah:
LANGKAH 6 : GORENG
Akhir sekali, goreng ayam dalam minyak panas.
Oh ya, untuk goreng ayam ni saya pilih untuk goreng dalam periuk sebab kejadian ayam bila digoreng akan jadi lebih cantik.
Minyak kena banyak bile goreng ayam, supaya taklah hangit bahagian bawah tu.

SIAP!
Dann ini la hasilll nyaaa…..

Baca juga: Cara Tanam Serai Dengan Mudah Di Rumah, Guna Pasu Pun Boleh!
Mudah kan?
Cuma guna satu bahan je untuk salut ayam.
Rugi tak cuba sebab mudah je caranya. Dapat jimat banyak kalau buat sendiri dan kalau anda sejenis suka makan ayam goreng di rumah… hehe.
Selamat mencuba!

*Kredit resepi asal oleh: Facebook Nrl Intan Syafinas via Masak Apa Hari Ni (MAHN)


Resepi Rahsia Ayam Goreng KFC Guna Teknik Rendam Air, Jadi ‘Sebijik’ Macam Di Kedai!

Sebut sahaja ayam goreng sudah pasti menjadi kegilaan orang ramai tidak kira usia. Kalau boleh makan ayam goreng hari-hari pun sudah tidak kisah sebab memang sedap! Bukan hanya ayam yang digoreng bersama kunyit sahaja, malah ayam yang digoreng macam salah satu restoran makan segera popular, KFC juga menjadi kegilaan ramai! Tapi, macam mana nak goreng ayam di rumah sama ‘sebijik’ macam dijual di KFC tersebut?
Rupa-rupanya ada teknik rahsia iaitu teknik rendaman air…

Baca juga: Ibu Kongsi 14 Menu Bekal Sekolah Anak, Memang Meriah & Tak Sangka Viral!
RESEPI RAHSIA AYAM GORENG KFC GUNA TEKNIK RENDAM AIR
Bahan-bahan diperlukan dan perapan ayam ade kat bawah. dan cara masak ade dalam gambar kat bawah. selamat mencuba!

Bahan perap :

-Kunyit
-Stok ayam maggi
Bahan salutan ayam :
-Tepung gandum
-Tepung bistari
1.Gaulkan ayam bersama kunyit.

2.Kemudian masukkan pula stok ayam pekat dan gaulkan bersama.

3.Ini merupakan bahan penting, iaitu campiran tepung goreng rangup serbaguna Bestari!

4.Campurkan adunan, 1 cawan tepung gandum setengah cawan tepung bestari untuk elak rasa muak bila makan.

3.Sebatikan dua tepung tersebut dan salutkan ayam yang sudah diperap bersama kunyit itu dengan tepung.

4.Petua untuk bagi ayam tersebut ada ‘kerinting-kerinting’ rangup adalah teknik rendaman air. Sediakan air dalam mangkuk, masukkan ayam bersalut tepung tersebut dalam air selama beberapa saat.

5.Kemudian salut lagi sekali dalam tepung sehingga nampak ketulan ‘kerinting’ sebegitu. Kalau nak lagi banyak ketulan kerinting, boleh rendam lagi sekali dalam air dan lakukan seperti proses awal.

6.Goreng ayam dengan api sederhana sehingga kekuningan.

7.Siap! Crunchy betul!

Sumber: Adie Ryhan


Resepi Ayam Goreng Snack Plate Ala KFC, Siap Dengan Mashed Potato & Coleslaw Sekali. Berbaloi!

Bulan ni banyak betul hari cuti umum kan? Bila dah dekat rumah tu, mulalah kepala ni asyik fikir nak masak apa untuk anak-anak.
Apa kata kita cuba buat resepi ayam goreng KFC ala Snack Plate oleh Puan Siti Zanariah Khalit ni. Memang macam set tu, ayam goreng siap dengan mashed potato dan coleslaw. Fuh, sedap tu!

Jimat pun jimat. Seronok dapat makan ramai-ramai, semua dapat makan puas-puas.
Jadi apa lagi, jom ikuti perkongsian resepi ayam goreng KFC ala Snack Plate sepenuhnya di bawah ini.

Resepi Ayam Goreng KFC Ala Snack Plate
Pagi tadi anak saya minta dimasakkan ayam goreng. Ibu rajin sikit hari ni. Jadi saya masakkan ayam goreng ala KFC.

Kebetulan tepung bestari tak sampai 1 cawan jadi saya guna apa yang ada di dapur saya saja untuk mencukupkan tepung.
Begitu juga bahan-bahan untuk melengkapkan set ayam goreng ala KFC ni. Asalkan boleh dimakan dah cukup.
Bagi saya tak perlu complicated sangat hanya untuk sepiring hidangan buat mengenyangkan perut. Mudah kan?

Resepi Snack Plate Ala KFC
Menu 1 : Ayam Goreng
1/2 ekor ayam – potong & cuci bersih
Bahan Perap Ayam :

6 ulas bawang putih – tumbuk halus
1 inci halia – tumbuk halus
1/2 sudu teh cili flake

– Gaul ayam bersama bahan perap.
– Kemudian biarkan dalam peti sejuk selama 1/2 jam
Campuran Tepung Gorengan :

3/4 cawan tepung bestari
1 ½ cawan tepung gandum
1/2 cawan tepung beras
Sedikit garam
Telur untuk celup ayam

– Campur semua bahan tepung goreng
– Celup ayam pada telur kemudian golek ayam pada tepung. Kemudian celup lagi ayam pada telur dan golek semula pada tepung.
*Tujuannya supaya tepung jadi tebal. Sekiranya tak mahu tebal,cukup sekadar sekali salutan saja.
– Goreng hingga ayam kekuningan.

Menu 2: Coleslaw
Bahan-bahan

Kobis – hiris halus
Lobak merah – hiris halus
Mayonis

– Gaul bahan coleslaw kemudian masukkan dalam peti sejuk

Menu 3: Kentang Lecek / Mashed Potato
Bahan-bahan Untuk Kentang

5 biji kentang (saya guna russet potato sebab itu yang ada di rumah. Isinya lebih gebu)
Mentega / marjerin
Lada sulah
Beberapa sudu susu segar (saya tak letak)

– Rebus kentang hingga masak. Angkat & toskan.
– Ketika masih panas, lenyek kentang bersama mentega dan lada sulah hingga benar-benar halus.
– Lepas siap ketepikan

Bahan Kuah / Gravy

1/2 biji bawang Holland – potong dadu
2 ulas bawang putih – cincang halus
4 sudu tepung gandum
Serbuk lada hitam (kasar)
Kiub ayam
Air
Kicap pekat (untuk warna)
Sedikit susu cair (supaya rasa lemak tapi kalau tak mahu tak perlu masukkan susu cair)
Mentega – untuk menumis

– Tumis bawang holland dan bawang putih
– Masukkan tepung gandum. Masak dengan api perlahan supaya tepung tak hangus
– Masukkan air, lada hitam dan kiub ayam.
– Masak hingga pekat kemudian masukkan sedikit kicap untuk warna.
– Tambah garam dan serbuk perasa sekiranya mahu.

Siap 1 Set!
Mudah je sebenarnya nak buat set ayam goreng ala Snack Plate KFC ni. Tengok rupa dekat nak sama kan?
Rasanya pun sedap. Yang pasti memang berbaloi dan jimat!
Jadi tak payah pening kepala lagi nak fikir masak apa cuti-cuti nanti.
Selamat mencuba!

*Resepi ayam goreng KFC ala snack plate ini dikongsikan oleh Puan Siti Zanariah Khalit menerusi Facebook. Ia telah disunting dan diterbitkan semula dengan kebenaran.


Cara Buat Ayam Goreng Spicy Ala KFC. ‘Simple’ Sangat!

Mesti ramai yang suka makan ayam goreng KFC, lebih-lebih lagi yang ‘spicy’. Biasalah, orang Malaysia memang minat yang pedas-pedas ini. Rupanya, simple saja cara membuatnya.
Menurut pemilik resepi asal ini, Cahaya Kasih Firdausi resepi ayam goreng KFC jenis ‘spicy’ ini telah menjadi kesukaan ramai pelanggannya. Rata-rata mereka yang telah mencubanya pasti puas hati.

Oleh itu, beliau berbesar hati untuk berkongsi rahsia membuatnya dalam resipi yang mudah dan ringkas sangat!
Resepi Ayam Goreng KFC Spicy Versi ‘Homemade’
Berikut adalah resepi ayam goreng KFC Spicy versi pemiliknya, CKF (Cahaya Kasih Firdausi) yang mesti dicuba.

Bahan-bahan
Bahan perapan:

1 ekor ayam (potong berapa ikut suka)
Cili kering dikisar halus
Bawang merah dan putih kisar halus
Garam
Perasa

Bahan menggoreng:

Tepung gandum cap cempaka
Minyak masak secukupnya

Cara-cara
1. Perapkan Ayam
Gaul semua bahan ke dalam ayam yang dah dibersihkan. Perap seketika atau semalaman.

2. Gaulkan Tepung
Ambil ayam yang telah diperap tadi dan gaulkan pada tepung. Saya gunakan tepung cap cempaka.

Golek-golekkan hingga tepung melekat di serata ayam.

3. Panaskan Minyak
Panaskan minyak biar betul-betul panas. Masukkan ayam dengan api besar.
4. Goreng
Bila ayam sudah dimasukkan, kawal api biar kecil sedikit supaya ayam masak dengan sempurna bahagian dalamnya.
Agak-agak ayam dah garing, terbalikkan permukaan ayam dan balik-balikkan.

5. Angkat & Toskan
Dengar bunyi gorengan bila agak bising maknanya air ayam masih ada. Bila dah agak senyap bunyi gorengan, bolehlah angkat dan toskan. Hasilnya, garing di luar dan berjus di dalam – ‘crispy and spicy’.
Sedia dihidang. Sangat sedap dan lazat!

Mudah, Bukan?
Nampak gaya, resepi ayam goreng KFC spicy versi CKF ini memang mudah untuk dibuat di rumah.
Rugi kalau tak cuba sebab dah terbukti memang ‘simple’, tetapi cukup menggiurkan. Jom buat sekarang!

*Resepi ayam goreng KFC spicy ini dikongsikan oleh pemilik asalnya, Puan Cahaya Kasih Firdausi dengan kebenaran beliau. Selain mengambil tempahan pelbagai menu nasi dan lauk-pauk di sekitar Segamat, beliau turut mengusahakan Nasi Lemak CKF miliknya sendiri. Hubungi 019 7697 628 atau follow Facebooknya di SINI untuk melihat lebih banyak perkongsian resepi menarik!


Ini Dia Resepi Ayam Goreng Pedas Ala Korea Yang Buat Orang Ketagih

Sebut saja pasal ayam goreng, boleh dikatakan semua orang suka makan. Tak kiralah anak kecil ataupun yang dewasa. Sebenarnya ada macam-macam cara nak goreng ayam ni selain menggoreng dengan kunyit macam kita biasa buat.
Salah satu resepi ayam goreng yang semakin mendapat perhatian di Malaysia akhir-akhir ini dah tentulah ayam goreng pedas korea atau Yangnyeom Chicken.

Kalau nak diikutkan, resepi ini bukanlah resepi yang baru. Menurut sumber, resepi Yangnyeom Chicken yang original mula dipopularkan pada tahun 1982 oleh Yang Hee Kwon. Ideanya tercetus apabila melihat sesetengah pelanggannya susah untuk menggigit ayam goreng yang berkulit keras / rangup. Jadi, beliau pun cuba mencipta satu resepi supaya kulit ayam goreng tadi disaluti dengan sos berperisa supaya secara tak langsung sos ini dapat melembutkan teksturnya. Maka, terjadilah Yangnyeom Chicken!
Apa yang unik tentang ayam goreng korea ini dah tentulah pada sosnya yang terasa sedikit manis, masam dan pedas. Senang kata, memang boleh buat orang kecur air liurlah. Jangan buang masa lagi, jom kita tengok resepi ayam goreng pedas ala Korea yang disumbangkan oleh Puan Wawa Syalwawa menerusi Wawa’s Kitchen.

Resepi Ayam Goreng Pedas Ala Korea @ Yangnyeom Chicken
Bahan Perapan

10 ketul drummet ayam (bersihkan & tos)
7 ulas bawang putih
2 inci halia
1 sudu besar lada hitam
1 sudu gula
secubit garam

Cara Perap Ayam
* Tumbuk semua bahan hingga lumat. (Saya tumbuk satu demi satu sampai halus semuanya. Nak guna blender pun boleh.)

* Lumur pada ayam dan perapkan selama 30 minit minimum. Lagi lama lagi bagus.

Bahan Tepung Goreng Ayam

1 senduk tepung gandum
1 senduk tepung jagung

Cara Menggoreng
* Sebatikan kedua-dua tepung kering.

* Masukkan ayam yang telah diperap ke dalam adunan tepung sambil golek-golekkan ayam.

* Pastikan minyak cukup panas sebelum masukkan ayam. Kawal api sampai ayam masak dengan sempurna. Dah nampak keperangan sedikit bolehlah angkat dan toskan minyak sampai betul-betul kering.

Bahan Untuk Sos

3 ulas bawang putih
2 sudu cili kisar
2 sudu besar gula
4 sudu sos cili
3 sudu sos tomato
2 sudu madu
1 sudu jus lemon
garam secukup rasa

Cara Penyediaan Sos
* Tumiskan bawang putih dan cili kisar hingga garing dengan sedikit minyak. Masukkan sos cili, sos tomato, gula dan madu. Biarkan seketika kemudian masukkan jus lemon. Kacau sebati dan akhir sekali masukkan garam secukup rasa.
* Sejukkan sebelum digaulkan dengan ayam goreng tadi.

Bahan Hiasan

Bijan (sangai secukupnya)
daun bawang yang dihiris

* Taburkan ke atas ayam oreng yang telah disaluti dengan sos. Siap!
Ini Hasilnya

Wah, memang mudah dan amat menaikkan selera. Sesekali dapat rasa hidangan Korea seronok juga. Tak payah susah-susah cari di restoran Korea lagi, dapat buat sendiri saja di rumah. Penuh perisa di luar, lembut dan juicy di dalam. Sosnya yang special dengan taburan bijan yang wangi pasti akan buat kita menjilat jari.
Nak makan begitu saja boleh, nak makan dengan nasi putih pun boleh. Maklumlah, walaupun buat ayam goreng Korea, tekak ni tetap orang Melayu!
Jadi apa tunggu lagi. Resepi dah ada, tinggal nak buat aja.
Selamat mencuba.

*Resepi Ayam Goreng Pedas Korea ini disumbangkan oleh Puan Wawa Syalwawa. Ia telah disunting dan diterbitkan semula dengan kebenaran. Untuk lebih banyak resepi yang menarik, boleh follow FB Wawa’s Kitchen di SINI.


Resepi Ayam Goreng Rangup Guna Biskut Hup Seng, Memang ‘Rare’!

Siapa saja tak tahu biskut Hup Seng? Biskut Hup Seng merupakan antara jenama cream cracker yang sudah biasa dan terkenal bagi orang ramai. Ianya kadang kala menjadi menu sarapan pagi (quick breakfast) dimana orang hanya mencicah biskut bersama air tea atau milo. Kerangupan dan lemak biskut itu sendiri menjadikan ia biskut pilihan utama ramai orang.
Pelbagai cara kita boleh makan menggunakan biskut ini, sama ada bakar dan juga makan bersama butter atau marjerin. Tetapi apa yang lebih menarik kali ini ialah, biskut hup seng ini dijadikan sebagai salah satu resepi untuk memasak ayam goreng. Haa menarik bukan? Resepi yang dikongsi oleh Johor Foodie melalui laman Instagramnya ini amat menarik dan mudah untuk dicuba.

Resepi Ayam Goreng Menggunakan Biskut Hup Seng

Resepi yang berlainan dari kebiasaan ini pasti menjadi pilihan buat mereka yang suka memasak. Masakan tidak, hanya tiga cara sahaja anda sudah boleh makan ayam goreng unik ini.

Bahan bahan

– Boneless chicken
– Biskut Hup Seng
(B) Marinate
– Bawang Putih
– Halia
– Bawang Merah
(C) Seasonings
– Sos Tiram
– Chicken Stock Powder
– Garam
– Telur
– Tapioca Flour
Cara Cara Memasak

1. Kisar kesemua bahan bahan B dan kemudian campurkan bersama bahan bahan C
2. Potong bahagian ayam kepada saiz medium dan campurkan ayam bersama bahan bahan yang sudah dikisar, masukkan ayam kedalam fridge selama 2 jam untuk marinate
3. Hancurkan biskut hup seng hingga menjadi fine powder. Gaulkan ayam yang sudah dimarinate itu bersama biskut yang telah dihancurkan itu kemudian goreng sehingga berwarna keemasan dan siap!

Selamat Mencuba kalian!
Sumber : Johor Foodie


Peniaga Kongsi Rahsia Ayam Goreng Tepung Berkerak, Paling Sedap & Laku!

Ayam goreng tepung sudah tentunya menjadi kegemaran ramai. Sebenarnya mudah sahaja menghasilkan ayam goreng ‘berkerak’ tetapi perlu menggunakan bahan dan teknik yang betul.
Ikuti perkongsian Yayar di bawah untuk mendapatkan ayam goreng tepung berkerak dan rangup. Makan cicah sos pun memang ‘layan’.

Baca juga: Resepi Bebola Nasi & Kentang Berlemak, Boleh Tambah Selera Anak
RAHSIA AYAM GORENG TEPUNG BERKERAK, MEMANG RANGUP

Adunan tepung ni banyak dan boleh disimpan. Saya gunakan tepung segera yang jenama PUAS. Tapi kalau nak makan sendiri boleh beli yang mahal sikit. Bagi menampung kos tepung, ada tepung campuran yang saya proses sendiri. Resepinya saya kongsikan di bawah.

Bahan-bahan:

700g tepung gandum
1kg tepung beras
300g tepung ubi kayu
3 sudu serbuk lada putih (sudu teh)
7 sudu stok ayam serbuk (sudu makan)
7 sudu perasa (sudu makan)
7 sudu garam (sudu makan)

Cara penyediaan:
1. Serbuk perasa dan garam kisar kering sehingga halus.
2. Campur semua bahan dan kacau sehingga merata. Ok siap tepung ayam buatan sendiri.
3. Saya akan campur tepung segera yang beli dan buatan sendiri.
4. Ayam setelah dicuci bersih dalam keadaan basah-basah tu pecahkan telurr sebiji atau dua. Tengok banyak mana ayam.

5. Taburkan sedikit tepung dalam ayam tadi bagi memekatkan.
5. Dalam bekas yang lain sediakan tepung yang banyak untuk sadur ayam.
6. Ambil ayam dan gaul dalam tepung tadi. Jangan nipis dan tebal sangat.
7. Terus masukkan kedalam minyak yang banyak api sederhana.
8. Goreng hingga warna keperangan dan sedia untuk dihidangkan.

Selamat mencuba!
Sumber: Facebook Yayar B. Awang Noh


Resepi Ayam Goreng Vietnam Manis Pedas, Sekali Makan Nak Lagi!

Biasanya kita dengar ayam goreng korea sahaja kan? Apa kata kali ini kita cuba satu resepi baharu iaitu ayam goreng Vietnam. Menerusi perkongsian Nurul Ateekah di laman Facebook, resepi ini sangat sedap kerana gabungan rasa manis, masin dan pedas.
Boleh dijadikan idea untuk makan bersama keluarga hujung minggu ini, ikuti resepi ayam goreng Vietnam manis pedas di bawah. Sekali makan pasti nak lagi.

Baca juga: Tips Masak Pes Jimat & Pantas Walaupun Tak Ada Masa, Tetap Jadi!
RESEPI AYAM GORENG VIETNAM MANIS PEDAS, SEKALI MAKAN NAK LAGI!

Bahan-bahan:

1 kilo kepak ayam
1½ cawan tepung jagung
1 sudu kecil baking powder
6 ulas bawang putih (dicincang & digoreng)
Daun ketumbar (2 sudu besar dicincang)
Minyak masak

Bahan perapan:

1 sudu besar sos ikan
1 sudu kecil pes bawang putih
1 kiub ayam
1 sudu kecil serbuk lada putih

Bahan sos manis masin:

3 sudu besar sos ikan
2½ sudu besar gula
2 sudu besar jus limau
3 batang cili padi merah(dipotong)

Cara penyediaan & memasak:
1. Di dalam bekas, masukkan ayam dan bahan perapan. Gaul sebati dan perapkan sekurang-kurangnya 30 minit.

2. Untuk memasak sos manis masin, sediakan periuk kecil dan masukkan bahan-bahan sos tadi. Panaskan di atas api sehingga gula larut dan sejukkan ketepi.

3. Panaskan minyak di dalam kuali besar, letakkan chopstick atau kayu lidi di tengah-tengah. Apabila minyak sudah mengelembung atau berbuih dipermukaan kayu lidi tadi, bermakna minyak sudah panas dengan sempurna.

4. Sementara itu, sediakan mangkuk besar, masukkan tepung dan baking powder. salutkan ayam bersama tepung tadi satu persatu. Kemudian,masukkan ayam tadi ke dalam minyak panas. Goreng selama 15 minit atau sehingga ayam menjadi keemasan.

5. Kemudian angkat ayam yang digoreng tadi dan biarkan rehat seketika.
6. Di dalam minyak yang betul-betul panas tadi, masukkan semula ayam dan gorengkan lagi 2-3 minit. Tujuannya agar ayam lebih rapuh atau crunchy di luar. Angkat dan tapiskan ayam tadi pada tisu.

7. Akhir sekali, sediakan bekas masukkan ayam yang telah digoreng keemasan tadi, bawang putih yang telah digoreng, daun ketumbar yang dihiris dan tuangkan sos manis masin pada ayam tersebut. Gaul rata atau sebati dan boleh dihidangkan.

Selamat mencuba!
Sumber: Facebook Nurul Ateekah


Resepi Ayam Goreng Viral, Kena Masukkan Bawang Ini Barulah Harum & Lebih Sedap!

Mungkin masih ramai yang belum mengetahui teknik rahsia ini. Sebenarnya, dengan memasukkan bawang putih yang tidak berkupas kulit sewaktu menggoreng ayam, akan meningkatkan aroma ayam tersebut jadi bertambah wangi selain menambah kelazatan yang sedia ada.
Resepi ayam goreng viral ini telah dikongsikan oleh Puan Affieyza Isahak selepas mencubanya. Ternyata, melalui cara tersebut hasil gorengan ayamnya menjadi sangat harum. Bahan-bahannya juga bukan serbuk kunyit dan garam seperit kebiasaan. Jom cuba!

Baca juga: Resepi Cheesekut Viral, Lebih Sedap Bila Letak Sos & Serbuk Ajaib Ini!
AYAM GORENG VIRAL HARUM & RANGUP DI LUAR LEMBUT DI DALAM!

Baru nak cuba sebab ada tengok satu video ni. Mudah dan ringkas. Siap ada yang kata sedap gilaaa.

Lagipun ada penggunaan bawang putih ketika menggoreng. Mesti wangi! Bila dah rasa, memang sedap, rangup di luar, lembut di dalam dan sangat harum baunya.
Beberapa ulas bawang putih yang dimasukkan ketika ayam digoreng, sedap dimakan. Adiklah yang kata sebab Cik Fieyza tak makan sebarang bawang-bawang selain yang ditumbuk halus.
Pernah sekali tertelan bawang putih yang terlindung dek sambal tempe, dan dan rasa nak demam. Serik betul. Cik Fieyza kongsi resipi yang digunakan jika ada yang nak cuba buat.
RESEPI AYAM GORENG VIRAL
BAHAN-BAHAN KISAR:

Telur – sebutir
Bawang merah besar – sebiji*
Bawang putih – 3 ulas*
Halia – 1 inci*

BAHAN-BAHAN LAIN:

Sos tiram – 2 sudu.
Kiub pati ayam (cairkan : ikut anggaran ayam banyak mana).
Serbuk perasa dan gula.
Tepung ubi – 2-3 sudu.

CARA PENYEDIAAN:
1. Curah bahan-bahan kisar di atas ayam dan campurkan dengan bahan-bahan lain.

2. Gaul dengan ayam dan perap seketika. Lagi lama lagi baik.

3. Kemudian, goreng macam biasa.

TIPS:
Masa alihkan ayam tu, tabur beberapa ulas bawang putih yang tidak dibuang kulit setelah dicuci.

Ikutkan video asal, ayam digoreng dua kali untuk dapatkan lebih kerangupan. Tapi Cik Fieyza goreng sekali saja sampai betul-betul garing. Siapppp!
Sumber: Facebook Novelis Affieyza Isahak via Masak Apa Hari Ni..(MAHN)


Kalut Pun Masih Boleh Masak Dengan 10 Resipi Ayam Guna Air Fryer Ini, Tup Tup Siap!

“Nak makan apa dinner ni, ayam dalam peti sejuk ada lagi. Nak cari resepi ayam air fryer lah, cepat sikit siap!”
Masakan menggunakan ayam sebagai menu utama dalam apa jua jenis menu sememangnya paling mudah. Tambah pula dengan teknologi yang pelbagai, sekarang anda dah tak perlu susah-susah masak menggunakan periuk belanga dan minyak kerana dah boleh guna air fryer.

Memang pantas dan berkhasiat kerana tanpa minyak, ada banyak resepi yang anda boleh cuba dengan menggunakan air fryer ini. Dalam keadaan balik kerja yang kalut-kalut pun dah boleh masak untuk seisi keluarga!
10 RESEPI AYAM AIR FRYER, SEKEJAP DAH SIAP!
1. Resepi ayam pandan

Bahan-bahan
500gm dada ayam (potong ketul) – boleh dapat dalam 25 ketul
2 bungkus perencah bihun goreng adabi
2 sudu besar minyak
Daun pandan
Toothpick/satay stick
Cara-cara
1. Perap ayam dengan perencah bihun goreng adabi dengan minyak.
2. Potong daun pandan dan gulung ayam dengan daun pandan tadi. Cucuk dengan toothpick.
3. Susun dalam air fryer dan masak menggunakan air fryer selama 20 minit pada suhu 180°C.
4. Selepas 10 minit, balikkan ayam supaya masak sekata. Sambung masak lagi selama 10 minit. Siap untuk dihidang.
2.Resepi ayam panggang bersama sayur

Bahan-bahan
Sos tiram
Sos cili
Sos chicken stock
Sos blackpepper
Blackpepper kasar
Gula perang
Secubit garam
Satu sudu besar minyak
Cara-cara
1. Satukan semua bahan dan perap bersama ayam.
2. Bakar pada suhu 200°C selama 25 minit.
3. Lagi 10 minit nak masak, masukkan semua sayur dan sambung masak.
4. Selamat mencuba!
3.Resepi ayam madu merah BBQ

Bahan-bahan
400g ayam tanpa tulang
1 sudu besar Madu
1 sudu besar Sos Tiram
1 sudu besar Sos Kicap pekat
1 sudu besar Sos Kicap
2 sudu besar Gula
1/2 sudu kecil bawang putih
1 sudu kecil halia
1 sudu kecil lada putih.
1/2 sudu kecil Serbuk Lima Rempah Cina
3 sudu besar sos merah
Garam secukup rasa
Cara-cara
1. Campurkan semua bahan dan perap bersama ayam.
2. Bakar menggunakan air fryer pada suhu 180°C selama 15minit. Pastikan ayam jangan bertindan atau berlipat supaya ayam masak dengan rata.
3. Pada 5 minit terakhir, balikkan ayam dan sambung masak.
4. Masak lebihan sos perapan bersama sedikit air, kacau sampai pekat dan tutup api.
5. Sapu sos pada permukaan ayam. Biarkan sejuk seketika dan siap untuk dihidang.
4.Resepi ayam masak kicap butter

Bahan-bahan
4 ketul ayam
Bawang merah – potong 4
Bawang holland – potong kasar
4 ulas bawang putih – ketuk
Halia – hiris kasar
Cili padi – ikut tahap kepedasan
Cili merah besar – hiris kasar
Kicap pedas Mahrusi 2tbs
Kicap soya cair 1tbs
15-20g unsalted butter
Carrot
Air
Cara-cara
1. Gaul semua bahan. Masuk dalam air fryer.
2. Bakar pada suhu 200°C selama 20 hingga 25 minit. Selepas 10 minit, kalau ayam dah garing, terbalikkan ayam supaya kedua-dua belah masak sekata. (suhu dan masa mengikut jenis air fryer masing-masing).
3. Selamat mencuba!
5.Resepi ayam grill juicy

Bahan-bahan
Ayam / daging (ikut citarasa)
Sos lada hitam kimball (Dalam pack senang dan jimat)
Serbuk rosemary herbs
Serbuk tyhme herbs
Serbuk lada hitam
Garam
Gula (kena lebih)
Campur air panas / air suam sedikit
Cara-cara
1. Ambil sos lada hitam letak dalam pekat. Kalau pekat tambah air panas. Kemudian kacau sebati.
2. Masukkan perasa iaitu garam, serbuk thyme herbs, rosemary, serbuk lada hitam dan juga gula (gula kena lebih sebab nak bagi serap dalam isi ayam/daging tu).
3. Kemudian kacau sampai dah sebati semua, baru masukan ayam / daging. Perap semalam kalau nak sedap.
4. Bakar dalam oven atau air fryer. Suhu guna air fryer, 200°C selama 17 minit. Bila dah siap, boleh makan dengan apa-apa sahaja. Selamat mencuba!
6.Resepi ayam ala pizza hut

Bahan-bahan
Sayap 10 ketul potong 2
Serbuk cili 3 sudu
Madu 3 sudu
Sos tiram 3 sudu
Kicap manis 3 sudu
Gula 2 sudu
Limau kasturi kecil 1 biji
Garam & aji (secukup rasa)
Serbuk cili (kalau suka pedas)
Gula sedikit (kalau suka manis)
Cara-cara
1. Satukan semua bahan dan perap beberapa jam.
2. Boleh bakar terus kalau tak nak tunggu lama.
3. Bakar dalam air fryer pada suhu 170-180°C selama 10-15 minit. Kemudian balikkan, bakar pada suhu dan masa yang sama.
7.Resepi ayam madu

Bahan-bahan
Bawang putih (tumbuk)
Halia (tumbuk)
Serbuk cili
Sos tiram
Kicap manis
Madu
Gula perang
Black Pepper/White Pepper (Ajisho)
Cara-cara
1. Gaul sebati semua bahan dan perap sekejap. Renjis sedikit minyak.
2. Bakar dalam air dengan suhu 180°C selama 20 minit. Terbalikkan pada minit ke 10. Selamat mencuba!
8.Resepi ayam tiram thai Khairul Aming

Bahan-bahan perapan
3 sudu besar sos tiram
2 sudu besar kicap manis
Garam/secukup rasa
1 sudu besar minyak masak
Cara-cara
1. Perap semua bahan seketika. Bakar dalam air fryer pada suhu 180-200°C selama 20 minit.
Bahan sos
5 ulas bawabg putih
4 biji cili padi merah
3 batang akar ketumbar
1 sudu besar sos tiram
3 sudu kecil kicap cair
2 sudu besar gula
1 biji perahan limau nipis/lemon
Daun ketumbar dipotong halus
Cara-cara
1. Tumbuk lumat bawang putih, cili padu merah dan akar ketumbar.
2. Gaul sebati bersama bahan-bahan lain. Curah atas ayam yang sudah dimasak. Selamat mencuba!
9.Resepi ayam mayonis

Bahan-bahan
Ayam
Kicap manis
Sos cili
Sos tiram
Mayonis (botol warna merah)
Kewpie Dressing roasted sesame
Cara-cara
1. Satukan semua bahan-bahan dan gaul bersama dengan ayam. Sukatan agak-agak mengikut kuantiti ayam.
2. Gaul sebati dan perap sekejap.
3. Bakar dalam air fryer pada suhu 200°C selama 30 minit. Siap!
10.Resipi ayam bakar ala Kenny Rogers

Bahan-bahan
1/2 ekor ayam
1 biji bawang besar*
2 ulas bawang putih*
1 sudu kecil lada hitam (taknak letak pun takpe)*
Sedikit halia (kira hujung jari je)*
1 sudu sos cili
1 sudu sos tomato
2 sudu sos tiram
2 sudu kicap pekat
2 sudu kicap manis
2 sudu madu ( nak letak extra pun boleh)
Sedikit garam
1 sudu minyak masak
Cara-cara
1. Tumbuk lumat bahan bertanda (*). Campurkan bersama bahan lain dan gaul pada ayam. Perap selama 2 jam.
2. Kemudian bakar dalam air fryer pada suhu 180°C selama 20 minit. Lapik aluminium foil untuk dapakat kuahnya.
4. 10 minit terakhir, terbalikkan ayam dan turunkan suhu kepada 160°C. Siram kuah atas ayam.
Selamat mencuba!
Sumber: Resepi Sahur Untuk 30 Hari


Tak Payah Beli Lagi, Ini Resepi Ayam Gunting Ala Uncle Bob Yang Sedap & Senang Sangat

Petang-petang ni rasa teringin pulak nak makan ayam guntung Uncle Bob tu. Sedapnya rangup-rangup pedas gitu. Biasanya kalau beli satu mesti tak cukup.
Apa kata kita cuba buat sendiri. Mesti lagi banyak dapat jimat kan. Tapi macam mana cara buat ayam gunting sedap macam tu?

Jom kita tengok resepi ayam gunting yang dikongsikan oleh Puan Zaitun Abd Hamid ni.
Nampak sedap dan sangat menyelerakan!

Resepi Ayam Gunting Uncle Bob Sedap & Mudah
Dah berapa kali janji dengan anak nak buat ayam gunting. Selama ni asyiklah membeli hari-hari sampai RM12 habis.

Sebenarnya tak susah mana pun nak buat ayam gunting Uncle Bob ni. Alhamdulillah saya buat first time menjadi. Bahan pun simple je.
Jom saya kongsikan resepinya di bawah ni.
Bahan-bahan
Isi ayam bahagian dada (yang dah dibuang tulang)
– Basuh bersih dan potong nipis

Bahan perap

4 sudu sos tiram
4 sudu serbuk BBQ / sos black pepper Kimball
Sedikit perahan limau / lemon

– Gaul semua bahan dan perapkan ayam selama 1 jam
Saya gunakan sos BBQ jenis ni. Memang sedap, kalau buat chicken chop pun saya biaa pakai yang ni.

Bahan saduran

Tepung Bestari pedas / original (ikut suka)
Tepung ubi / tepung beras
Sedikit serbuk roti (breadcrumbs)

Tambahan

Serbuk cili / serbuk lada putih untuk ditaburkan selepas goreng nanti

Cara Menggoreng
1. Salutkan Ayam Dengan Bahan Saduran
Selepas diperap, salutkan ayam tadi dengan semua bahan saduran di atas.
Tumbuk-tumbukkan sikit ayam tu guna lesung batu supaya bahan perasa daripada campuran tepung dapat melekat pada ayam.

2. Goreng Macam Biasa
Kemudian agak-agak dah sebati dan bersatu ayam dengan campuran tepung tu, bolehlah panaskan kuali, bubuh minyak masak dan goreng macam biasa.
3. Tabur Serbuk Cili / Lada Putih
Akhir sekali, taburkan sedikit lada putih dan serbuk cili untuk tambahkan lagi perasanya.
Baru ‘kick‘!
Lepas tu bolehlah guntingkan ikut suka ayam tu nak besar macam mana.

Mudah & Jimat Buat Sendiri Dekat Rumah
Dah siap, tengok hasilnya. Sekali pandang, sebijik macam ayam gunting Uncle Bob!
Tak payah susah-susah nak beli lagi, boleh buat sendiri kat rumah. Semua dapat makan puas-puas.
Simple je kan? Bolehlah buat kudap-kudap hujung minggu ni.
Selamat mencuba!

*Resepi ayam gunting Uncle Bob ini dikongsikan oleh Puan Zaitun Abd Hamid menerusi Facebook. Ia telah disunting dan diterbitkan semula dengan kebenaran. Sebarang kemusykilan atau pertanyaan boleh rujuk resepi asal di SINI.


Resepi Ayam Lada Hitam Goreng Butter, Lembut & Sesuai Untuk Anak

Menu ayam lada hitam sememangnya menjadi kegemaran ramai kerana rasanya sesuai dijadikan menu untuk satu keluarga. Selain dipadankan dengan nasi, ayam lada hitam boleh dipadankan bersama sayur-sayuran untuk lebih sihat.
Bagi anda yang tak tahu resepi ayam lada hitam, boleh ikuti perkongsian resepi di bawah. Memang sedap dan sekali masak pasti tak cukup! Lembut dan juicy.

Baca juga: Resepi Udang Masak Thai Ini Dapat 27k Shares, Sedap Makan Berpinggan!
RESEPI AYAM LADA HITAM GORENG BUTTER, LEMBUT & SESUAI UNTUK ANAK

Lemon pepper chicken (Ayam lemon lada hitam). Bahan perapnya sangat mudah dan ayam ini boleh dipadankan dengan nasi ayam, nasi putih ataupun salad. Tidak terlalu pedas, sesuai untuk kanak-kanak. Tidak juga terlalu tak berasa (bland/ ‘manja’), sesuai untuk dewasa.

Bahan-bahan:
– 1 kg isi dalam dada ayam
– 7 ulas bawang putih
– 1 sudu makan lada hitam biji
– ¼ cawan jus limau nipis/ lemon
*Saya guna jus limau nipis yang biasa digunakan di kedai-kedai makanan Thai.
Cara penyediaan:
1. Basuh bersih ayam dan toskan. Tumbuk/kisar kasar bahan perapan. Masukkan dalam ayam dan tambah garam secukup rasa.

2. Gaul rata. Tambah lagi garam, jus limau nipis atau serbuk lada hitam jika perlu.

3. Tutup dan biarkan. Jika hendak masak dalam masa sejam, biarkan pada suhu bilik. Jika hendak masak dalam masa yang lebih, simpan dalam peti sejuk dan keluarkan ~15 minit sebelum masak.
Jika hendak buat stok ayam perap lemon lada hitam, biarkan dalam peti sejuk semalaman (~12 jam). Esoknya, toskan air perapan dan pindahkan ayam yang telah diperap ke dalam plastik kedap udara (ziplock bag) atau bekas yang sesuai dan simpan dalam tempat sejuk beku (freezer).
Apabila hendak dimasak, keluarkan ayam supaya hilang beku dan biarkan ayam ke suhu bilik sebelum masak supaya tidak ada bahagian yang mentah.

4. Untuk memasak, panaskan minya dan 2 sudu makan mentega/marjerin.

5. Masukkan ayam apabila minyak-marjerin sudah panas. Masak atas api kecil.

Untuk dipadankan dengan ayam lemon lada hitam:
– 4 pokok romaine kecil (baby romaine)
– 1 biji timun
– ½ biji cili benggala hijau
– ½ biji cili benggala merah
– 1 genggam tomato ceri

– Hiris ayam dan taburkan. Selamat mencuba!

Sumber: Facebook Siti Hazneza Abdul Hamid


Resepi Ayam Masak Kicap Kering Ini Dapat 41K Shares, Lain Rupanya!

Ayam masak kicap merupakan menu kegemaran semua orang kerana mudah untuk dimasak dan sesuai dimakan bila-bila masa sahaja. Resepi ayam masak kicap sudah banyak ada di internet dan rata-rata mereka ada cara tersendiri untuk menghasilkannya. Kalau anda baru nak mencuba resepi ayam masak kicap kering, mari ikuti resepi perkongsian daripada Dr Kamarul Ariffin di laman Facebook.
Resepi ayam masak kicap kering tersebut mendapat 41,000 shares oleh pengguna Facebook. Anda memang kena cuba sendiri kerana rasanya lain daripada lain!

Baca juga: Kalau Masak Nasi Lemak Guna Rice Cooker, Kena Ikut 4 Tips Power Ni
RESEPI AYAM MASAK KICAP KERING INI DAPAT 41K SHARES

Bahan-bahan: (2-3 orang makan)

½ ekor ayam
1 tangkai cili merah
1 tangkai cili hijau
5 ulas bawang putih
5 biji bawang merah ros
1 inci halia
3-4 sudu besar kicap lemak manis
2 sudu besar sos tomato
2 sudu besar sos cili

Cara penyediaan:
1. Bahan segar dipotong kasar, dan ditumis sehingga naik aroma.

2. Ayam kena potong kecil-kecil supaya cepat masak. Kalau nak lagi cepat, guna bahagian dada sahaja. Cuma kena ingat, bahagian paha, kepak, leher dan kakilah yang paling sedap. Tumis ayam!

3. Bila nampak ayam kuning, capai kicap lemak manis dan curah atas ayam. Agak-agak sahajalah. Kalau tak suka makan manis, guna kicap lemak masin. Saya gunakan api besar. Sentiasa gaul ayam.

4. Capai pula sos cili, masukkan. Bahan-bahan ni saya percaya semua orang ada dalam peti ais di rumah masing-masing.

5. Sekarang giliran sos tomato. Manis dah ada, masin dah ada, maka kena ada rasa masam. Selain beri rasa masam, tomato beri rasa umami. Sos-sos ni juga membantu pekatkan kicap.

6. Bila dah kering, letaklah apa-apa daun. Biar nampak rupa sikit. Kalau tidak, gelap je kejadiannya. Kalau ada hijau sikit, merah sikit, baru menyelerakan. Siap! Dah boleh hidang.

Selamat mencuba!


Resepi Ayam Palembang Kicap Pekat Berkilat, Sekali Cuba Memang Teringat!

Bosan juga kan kalau setiap hari makan masakan yang sama seperti ayam merah atau ayam kicap. Apa kata cuba sedikit kelainan dengan mencuba resepi baharu iaitu ayam palembang.
Walaupun masakan ini popular di Jawa tetapi pasti sesuai dengan cita rasa. Memang lain dan tak sama dengan mana-mana masakan. Cuba dulu baru tahu.

Baca juga: Resepi Kaswi Pandan Gedik Viral, Lembut & Kenyal Sangat!
RESEPI AYAM PALEMBANG KICAP BERKILAT, SEDAPNYA!

Bahan-bahan:
Bahan a:

Bawang besar 2 biji
Bawang putih 5-6 ulas
Halia sebesar ibu jari

Bahan b:

Serbuk kunyit
Daun kari
Kicap manis 1/2 cawan
Cili kisar
Asam keping
Santan 100ml

Cara penyediaan:
1. Gaul ayam dengan kunyit dan garam. Goreng setengah masak dan ketepikan.

2. Tumis bawang besar, bawang putih dan halia sampai naik bau.
3. Kemudian, tumis cili kering sehingga masak dan masukkan kicap serta daun kari.

4. Masukkan garam dan gula secukup rasa dan asam keping.
5. Masukkan ayam dan biarkan sehingga mendidih.
6. Boleh masukkan santan dan biarkan sekejap sebelum dihidangkan.

Siap! Mudah kan? Memang berbeza dari resepi ayam yang lain.
Selamat mencuba!
Baca juga: Resepi Popia Daging Caramel Ini Memang Lain Daripada Yang Lain, Inti Pedas-Pedas Manis!
Sumber: Facebook Qasih Jue Aisya


Cara Buat Ayam Panggang Ala Kenny Rogers. ‘Simple’ Tapi Sedap!

Cuti-cuti begini tentu ada yang teringin nak cuba resipi yang ‘special’ sedikit untuk keluarga, bukan?
Jadi, apa kata anda cuba resipi ayam panggang ala Kenny Rogers yang mudah ini. Walaupun nampak ‘simple’ saja, tapi hasilnya amat menggiurkan. Anak-anak tentu suka!

Resepi Ayam Panggang Ala Kenny Rogers
Berikut adalah resipi ayam panggang istimewa hasil air tangan Puan Herda Johan.
Bahan-bahan:
1) Seekor ayam 1kg+

Bahan Kisar:
2) 2 biji bawang besar
3) 4 ulas bawang putih
4) 1 inci halia
5) 1 kiub ayam knorr / maggi
6) 2 sudu serbuk lada hitam
7) 1 senduk kecil sos black pepper
8) garam 1 sudu teh
9) gula 1 sudu makan
10) air 100ml

Bahan Perap:
11) 2 sudu madu (optional)
12) 3 sudu minyak zaitun
13) 2 sudu besar mixed herbs @ daun oregano
Cara Memasak Ayam Panggang Ala Kenny Rogers
1. Potong & Bersihkan Ayam
Mula-mula, bersihkan ayam. Anda boleh potong 4 atau tak payah potong.
Jika ia tak dipotong, jangan lupa masukkan sedikit bahan perapan ke dalam ayam nanti.

2. Kisar Bahan
Kisarkan semua bahan yang bernombor 2-10 seperti dalam senarai di atas menggunakan ‘blender’.

3. Perapkan Ayam
Campurkan bahan perap iaitu madu, minyak zaitun, dan mixed herbs / oregano bersama bahan kisar dan gaulkan di dalam bekas.
Tuang semua bahan ini ke dalam ayam dan lumur rata. Tutup bekasnya dan perap dalam 2 jam dalam peti ais di bahagian chill.

4. Masak
Terdapat 2 cara untuk memasak ayam panggang ini. Pilihlah yang mana mudah dan sesuai dengan selera masing-masing.
A) Periuk High Pressure / Pemanggang Ajaib
Kalau menggunakan periuk jenis ini atau yang seangkatan dengannya, anda boleh memasak ayam tadi selama 30 minit. Selepas itu, ‘stir fry’ dengan sedikit minyak di atas kuali untuk mendapatkan hasil kerangupan dan rasa panggang yang sedap.
B) Ketuhar / ‘Oven’
Jika anda ingin menggunakan ‘oven’, panaskan pada suhu 180’c-200’c. Gunakan api atas bawah. Bakar selama 1 jam – 1 1/2 jam sehingga masak. Selepas 1/2 jam pertama, siram ayam dengan kuah perapan dan tuang minyak sedikit supaya ayam tidak kering.
*Suhu ‘oven’ bergantung pada saiz oven. Kalau saiz ‘oven’ lebih besar, gunakan suhu yang lebih tinggi.

5. Siap!
Apabila siap, bolehlah cuba lihat isi dalamnya sama ada cukup masak. Aromanya memang harum, lebih-lebih lagi dengan campuran pelbagai rempah.
Sekarang dah boleh dihidangkan. Mudah, bukan?

Selamat Mencuba!
Memang ‘simple’ saja resepi ayam panggang ala Kenny Rogers ini rupanya. Tak perlu banyak langkah, cuma perlukan sedikit persediaan awal kerana akan mengambil masa untuk memerap ayam.
Apapun, hasilnya memang istimewa, sesuai juga untuk majlis-majlis keramaian!

*Perkongsian asal resepi ayam panggang ala Kenny Rogers oleh Puan Herda Johan melalui Facebook beliau ini diterbitkan semula dengan kebenarannya.


“Bosanlah setiap hari masak lauk lemak, kari, sup, dan kicap. Lepas tu asyik ayam goreng. Budak-budak ni kalau kita buat resepi pelik-pelik, diorang bukannya nak makan. Apa lagi resepi ayam yang sesuai dengan tekak diorang ya?”
Memang buntu kadang-kadang nak memikirkan menu makanan anak-anak, terutamanya yang jenis memilih. Kalau ada 2-3 orang anak yang ada taste masing-masing pun pening juga. Seorang nak makan itu, seorang nak makan ini.

Walaubagaimanapun, anak-anak biasanya akan suka menu ayam, lebih-lebih lagi ayam goreng. Kadang-kadang kita yang bosan dan nak pelbagaikan hidangan untuk mereka.
Apa kata kita cuba resepi ayam panggang karamel pula. Resepi istimewa oleh Puan Hasjuliyanti Zainudin ini nampak begitu menyelerakan dan pasti akan jadi favourite anak anda!

Resepi Ayam Panggang Karamel Yang Akan Jadi Favourite Anak Anda
Berikut adalah bahan-bahan yang diperlukan.
Bahan-bahan

1/2 ekor ayam potong 2 bahagian
4 sudu gula
4 biji bawang putih di ketuk
1 inci halia di ketuk
Kicap pekat
Kicap manis
Sedikit serbuk lada hitam
Sedikit serbuk lada putih
Sedikit garam
1 sudu madu
1 helai daun pandan
Air

Cara-cara
1. Perap Ayam
Mula-mula cuci ayam bersih-bersih. Kemudian perap dengan garam, kicap pekat, sedikit bawang putih dan halia yang diketuk. Biarkan ia meresap sekejap.
2. Sediakan Karamel
Dalam kuali masukkan gula dan goreng tanpa minyak. Tunggu sampai perang, tapi jangan lama sangat takut hangus nanti pahit.
Bila gula dah perang, masukkan sedikit air supaya ia menjadi kuah yang pekat. Agak-agak jangan banyak sangat supaya tak cair.
3. Campurkan Dengan Bahan-bahan Lain
Selepas itu, masukkan kicap manis, serbuk lada hitam & putih, garam, madu, baki halia dan bawang putih yang diketuk tadi dan daun pandan. Semua ini kuantitinya boleh ikut citarasa masing-masing ya. Kacau sebati.
4. Masak Ayam Dalam Kuali Hingga Separuh Masak
Seterusnya masukkan ayam yang diperap tadi ke dalam kuali. Tunggu sampai setengah masak dan angkat ayam.
Jangan tutup api lagi, tunggu kuah dalam kuali menjadi pekat macam sos teriyaki barulah tutupkan api.
5. Bakar Ayam
Kuah tadi sapukan pada ayam dan kemudian bakar sekejap sampai ayamnya masak. Tak perlu masak terlalu lama sebab nanti ayamnya kering.
Saya masak pakai microwave saja. Saya set roast chicken dalam 20 minit siap. Kalau nak guna oven atau panggang atas dapur pun boleh, agak-agaklah tempohnya ya.
6. Siap
Bila dah siap, bolehlah potong kecil dan hidangkan. Kalau lepas dah masak baru potong, baru boleh dapat ayam yang juicy isinya.

Mungkin ada yang tertanya-tanya, ayam panggang ni nak lawan dengan lauk apa pula. Ini lauk sayur yang saya gandingkan hari tu. Simple saja. Dah alang-alang, saya bagi sekali resipinya di bawah ini ya.

Resepi Sayur Masak Sos Tiram
Bahan-bahan

Baby sawi
3 biji bawang putih diketuk dan cincang
1 biji bawang merah di potong dadu
Sedikit serbuk lada hitam
Sedikit serbuk lada putih
Sos tiram
Kicap manis
Tepung jagung
Minyak masak
Minyak bijan (optional)

Cara-cara
Berbeza dengan sayur goreng biasa, kuah untuk sayur ini dibuat berasingan. Ini cara-caranya.
1. Basuh & Potong Sawi
Baby sawi di belah dua dan basuh bersih. Kemudian toskan.
2. Sediakan Kuali
Dalam kuali letak air, sedikit garam gula dan minyak masak.
3. Masukkan Sawi
Bila air dah mendidih masukkan baby sawi. Masak agak-agak sayur tu layu. Jangan lama sangat nanti lembik tak sedap.
4. Buat Kuahnya
Untuk kuahnya, tumis bawang putih dan merah sampai garing. Kemudian masukkan sos tiram, kicap manis, sedikit air, serbuk lada hitam & putih. Kacau-lacau dan masukkan sedikit tepung jagung yang dibancuh dengan air untuk pekatkan teksturnya.
Boleh masukkan sedikit minyak bijan kalau ada. Nanti sayur akan jadi lebih wangi. Tapi kalau tak ada pun tak apa.
5. Tuangkan Kuah Ke Atas Sayur
Akhir sekali, tuangkan kuah atas sayur baby sawi tadi. Dah siap dan boleh dihidangkan bersama ayam panggang karamel tadi.

Selamat Mencuba
Selesai 2 resepi yang mudah untuk anda sekeluarga. Bolehlah rancang menu istimewa ini untuk hujung minggu atau hari istimewa nanti. Nak buat pada hari-hari biasa pun boleh sebab caranya cukup mudah.
Simple tapi sedap, mesti anak-anak suka!

*Resepi Ayam Panggang Karamel dan Sayur Masak Sos Tiram ini disumbangkan oleh Puan Hasjuliyanti Zainudin. Ia diterbitkan semula dengan kebenaran. Untuk lebih banyak perkongsian, boleh follow beliau di SINI.


Semudah ABC, Ini Resipi Ayam Panggang Paling ‘Simple’ Ala-Ala Di Bazar Anda Kena Cuba!

“Buka puasa esok rasa macam nak buat ayam panggang la, tapi ada ke resipi yang simple?”
Ayam panggang merupakan antara juadah yang popular dan ‘laku keras’ apabila dijual di bazar Ramadan. Enak dimakan begitu sahaja atau boleh juga dimakan bersama nasi putih, menu ini pastinya akan menjadi kegemaran seisi keluarga tidak kira ketika berbuka, moreh atau sahur. Tetapi, harga bagi seekor ayam panggang yang dijual di bazar juga boleh mencapai harga yang tinggi bukan?

Jadi, salah satu cara untuk anda berjimat di bulan mulia ini adalah dengan masak sendiri di rumah! Berdasarkan perkongsian resepi ayam panggang oleh wanita ini, ternyata bahan-bahan yang digunakan adalah sangat mudah sekali. Jadi, anda dah boleh buat ayam panggang macam Kenny Rogers ini di rumah untuk berbuka.
RESEPI AYAM PANGGANG PALING MUDAH!
1. Sediakan bahan-bahan seperti dalam gambar, kisar halus

-bawang merah
-bawang holland
-lada hitam
-kiub pati ayam
-halia
-bawang putih
2. Ayam dah dibersihkan dilumurkan dengan garam. Seterusnya perap ayam dengan bahan yang dikisar tadi

3. Letakkan sesudu kicap

4. Gaul sekata… saya perap 1 malam .. simpan dalam peti

5. Selepas perap semalaman, amik ayam tersebut masukkan dalam air fryer.. saya guna suhu 170 dan set masa 30 minit

6. Taaaaadaaaaa seksi kan ayam ni… juicy sgt!

7. Ini idea sebelum bulan puasa untuk bekal ke kerja, untuk bulan puasa boleh hidangkan untuk seisi keluarga ya!

Sumber : Sitijua Jua


Resepi ‘Campak-Campak’ 3 Bahan Dah Boleh Buat Ayam Panggang Macam Di Restoran Mahal

“Jerebu ni, nak bawa anak-anak keluar pergi makan luar pun tak boleh. Nak masak apa eh dekat rumah?”
Musim jerebu yang teruk ini, sekolah pun ditutup. Tetapi, sukar pula untuk ibu bapa membawa anak-anak makan di luar kerana khuatir akan terjejas kesihatan kerana jerebu. Oleh itu, inilah masanya untuk si ibu atau ayah masak makanan yang istimewa di rumah dan salah satunya adalah ayam panggang. Tapi, ayam panggang hanya guna 3 bahan!

AYAM PANGGANG GUNA 3 BAHAN
1. Mula-mula didihkan air dan celur ayam selama 10 minit. Ziana tambah sikit garam dalam air rebusan sebab tak nak daging tawar sangat. Ayam tu belah dibahagian dada tau.

2. Toskan ayam smp kering kemudian lumur dengan sos. Sapu banyak-banyak lagi sedap. Kalau yang tengah BMF tu guna je sos bbq jenama life.. Rasa dia sama ja macam tesco punya. Ziana guna tesco ni bukan apa sebab memang dah ada dalam peti sejuk.. Beli tempoh hari.. Sebotol ni boleh guna untuk 2-3 ekor ayam.

3. Lepas tu tabur dengan oregano.

4. Last sekali taburkan lada hitam.

5. Dah sedia untuk dipanggang, ziana letak ubi sikit sebab anak bongsu suka ubi, nanti boleh dia makan juga. Bawang putih tu untuk ziana. Makan dengan nasi. Kalau nak tambah carrot pun boleh.

6. Bakar selama 35-40 minit. Dapur lagend ni.. Banyak jasa dia. Selamat mencuba.

7. Ayam panggang 3 bahan

Sumber : Ziana Cheesad


Cara Buat Ayam Percik Paling Simple & Sedap. Tak Payah Beli Lagi!

Setiap kali bulan puasa, mesti ada rasa teringin nak makan ayam percik. Tapi, kadangkala malas betul nak keluar ke bazar Ramadhan. Apa kata cuba buat sendiri di rumah dengan resepi ayam percik yang sangat senang ini.
Sebenarnya, ayam percik boleh dibuat sendiri di rumah dengan cara yang amat mudah. Bahkan, rasanya tetap tak kalah. Perkongsian resepi ayam percik ini adalah oleh Puan Juliana Jue. Mari kita ikuti selengkapnya.

Resepi Ayam Percik Paling Simple & Sedap
Seperti yang kita tahu, rahsia kesedapan ayam percik adalah pada perapan dan juga kuahnya. Ia boleh dimasak dengan cara membakar, panggang / grill, dan ada juga yang lebih suka menggorengnya. Setiap cara ini mempunyai keistimewaan rasanya yang tersendiri.
Walau apa pun, bahan asasnya adalah lebih kurang sama, dan anda boleh menggunakan kreativiti anda untuk menyesuaikannya dengan citarasa masing-masing.

Bahan-bahan
Bahan perapan:

Ayam seekor dipotong 4 (saya guna bahagian dada saja)
5 ulas bawang merah*
5 ulas bawang putih*
halia sebesar ibu jari*
sedikit garam

Bahan untuk kuah:

1 cawan santan cair*
serai 4 batang*
halia besar ibu jari*
lengkuas besar ibu jari*
20 tangkai cili kering* (rendam air panas dulu)
1 cawan air*
gula 5 sudu makan
garam sedikit
1 sudu makan bahan perasa (optional, saya guna Maggi Cukup Rasa untuk rasa manis-manis)
2-3 butir asam keping
santan pekat (masukkan kemudian)

Cara-cara
1. Sediakan Bahan Perapan
Pertama sekali, tumbukkan semua bahan perapan bertanda * seperti yang disenaraikan di atas. Tumbuk kasar semua bahan tersebut dan perasakan dengan sedikit garam.

2. Perapkan 1 Jam
Kelarkan sedikit ayam supaya ia dapat menyerap bahan perapan. Lumur dan perapkan lebih kurang 1 jam atau lebih. Kalau lebih lama, lebih sedaplah rasanya.
Ayam yang diperap kali pertama
3. Sediakan Kuah
Sementara itu, kita boleh sediakan kuah. Ambil semua bahan yang bertanda * dan kisar dengan blender. Selepas siap dikisar, didihkan di atas pemanggang, kuali, atau periuk masakan anda.
Tambahkan 2-3 butir asam keping dan perasakan dengan gula, garam, dan perasa.
Menyediakan kuah ayam percik
4. Masakkan Ayam Yang Diperap
Seterusnya, ambil ayam yang diperap tadi dan masukkan ke dalam didihan kuah sehingga separuh masak.
5. Angkat Ayam & Perap Sekali Lagi
Selepas ayam agak-agak kecut sedikit / separuh masak, keluarkannya dan perapkan lagi sekali dengan sedikit kuah ini selama 1 jam atau lebih.
Sementara itu, lebihan kuah yang di atas kuali kita tambahkan dengan 1 cawan santan pekat. Masakkan semua biar mesra dan bila teksturnya dah cukup pekat, bolehlah tutup api.
Ayam yang separuh masak diperap lagi sekali
6. Bakar / Goreng / Panggang Ayam
Akhir sekali, bolehlah dimasak ayam tadi mengikut cara yang anda suka. Tak kisahlah nak bakar dalam oven, panggang atas api, atau dimasak atas kuali leper asalkan ia masak sepenuhnya.

7. Sedia Dihidangkan
Bila ayam dah masak sepenuhnya, hidangkan bersama kuah yang dibuat tadi. Nampak menyelerakan!

Mesti Cuba!
Kalau dah tahu resepi ayam percik ini, tak perlulah anda keluar dan membeli lagi.
Malah, bukan sekadar bulan Ramadhan saja, ia juga boleh dijadikan hidangan utama pada hari-hari istimewa.

*Resepi ayam percik ini adalah perkongsian oleh Puan Juliana Jue dan ianya diterbitkan semula dengan kebenaran beliau. Untuk mengikuti lebih banyak resepi dan tips masakan, boleh follow beliau di sini.


Sesekali teringin juga nak makan ayam percik, kan? Tapi selalunya kena tunggu hari pasar malam baru dapat beli. Kalau ter’missed’, kenalah tunggu minggu depannya pula.
Apa kata cuba buat sendiri ayam percik di rumah. Senang saja nak membuatnya, lebih-lebih lagi kalau guna rice cooker. Tak risau ayam terhangus di luar atau tak masak di dalam. Ini resepi olahan Puan Zyan Raef yang mesti anda cuba!

Resepi Ayam Percik Rice Cooker Yang Mudah, Cepat & Lazat
Berikut adalah bahan-bahan yang diperlukan:
Bahan Perap

Ayam
*3 ulas bawang merah
*2 ulas bawang putih
*1 inci halia
*2 batang serai
2 sudu madu
Garam secukupnya

Bahan Kuah

1 pek santan pekat
5 ulas bawang merah
1 inci kunyit
1 inci halia
2 batang serai
5 tangkai cili kering ( kalau nak pedas boleh tambah lagi)
Garam secukupnya
Gula – kena ada rasa manis
1 -2 keping asam keping – letak sekejap dan dikeluarkan takut terlebih masam

Cara-cara
1. Kisar Bahan Perap

Kisar semua bahan bertanda * sampai halus dan perap ayam sekurang-kurangnya 30 minit.

2. Masak Ayam Dalam Rice Cooker
Saya masak ayam perap dalam rice cooker. Tekan saja suis macam masak nasi tu. Biarkan ayam masak dalam rice cooker sebab senang dan tak payah nak monitor sangat. Ayam pun akan masak sekata dan juicy.
Memang sesuailah kalau kita jenis sibuk atau ada anak kecil yang perlu dilayan, kan?

3. Buat Kuah
Sambil menunggu ayam masak, bolehlah buat kuahnya. Senang saja. Ikut langkah di bawah.

Kisar semua bahan kuah dan masakkan di atas dapur bersama santan dengan api perlahan sambil terus dikacau.
Masak sehingga kuah pekat.
Masukkan asam keping, garam dan gula secukupnya. Bolehlah diangkat.

5. Bakar Sekejap
Bila ayam dah masak, bakar sekejap atas kuali leper / non-stick pan supaya nampak garing-garing sedikit di luarnya.
Sambil tu, siram dengan kuah percik tadi. Siram 2-3 kali supaya garing dan tebal salutan kuahnya. Baru terasa lebih ummphh!

Siap!
Rupanya mudah sangat nak buat ayam percik sendiri di rumah. Lepas ini tak payah beli lagi di luar.
Selain dapat berjimat, dapat juga hidangkan air tangan sendiri untuk seisi keluarga. Kadang-kadang pening juga tak tahu nak masak lauk apa lagi kan. Buat ayam percik saja memang senang. Makan begitu saja pun dah cukup sedap.
Jadi apa lagi, kebanyakan bahan tentu dah ada di dapur. Bolehlah memasak sekarang.
Selamat mencuba!

*Resepi Ayam Percik Rice Cooker ini adalah hasil olahan Puan Zyan Raef dan ia diterbitkan semula dengan kebenaran.


Tak Payah Ke Restoran Mahal Lagi, Buat Sendiri Je Resepi Ayam Rebus Herba Chili Oil Ini!

Sedar tak sedar kita telah memasuki hari ke-12 Ramadan 1444 Hijrah. Selari dengan betapa lajunya masa berlalu, kita juga kebuntuan dengan idea masakan untuk berbuka puasa setiap hari. Boleh dikatakan pelbagai menu telah dicuba dan sudah bosan! Namun, secara tiba-tiba anda teringat resepi ayam rebus Chinese Style yang menggunakan chili oil menjadi viral di laman Facebook. Kena cuba!
Tidak rumit dan sesuai untuk anda yang berdiet semasa bulan puasa, resepi ayam rebus chili oil ini sangat sedap dimakan bersama nasi dan juga kuetiau sup. Kena pergi beli barang dah…

RESEPI AYAM REBUS HERBA CHILI OIL
Selalu duk makan dumpling dengan chili oil, kalini rasa nak try ayam rebus herba dengan chilli oil ni. Ya Allah sedap sangatt  Meh nak share resepi.

Bahan yang diperlukan:

–Ayam yang direbus, lebih elok bahagian isi
-Cendawan enoki
-Chili oil
-Cili api
-Halia, bawang putih, lada hitam, bay leaf dan kiub ayam.
Cara-caranya:

-Rebus ayam bersama halia, bawang putih, lada hitam, daun bawang, kiub ayam & paling penting bay leaf. Dah siap, ketepikan.
-Rebus cendawan enoki guna air rebusan ayam, ketepikan.
-Letak dalam mangkuk 4 ulas bwg putih dicincang, 3 sudu besar chilli flakes, satu sudu bijan, gula, garam & secukup rasa.
-Panaskan minyak, masukkan daun bawang, bawang & bay leaf. Ambil minyak tu masukkan dalam mangkuk tadi. Siapppp.
Sediakan mangkuk, letak cendawan enoki dulu, then susun ayam yang dipotong, hirisan lada dan chilli oil. Makan dengan kuey tiaw sup chinese style sedap giler.
Sumber: Linda Safar


Resepi Ayam Tandoori Tanpa Pewarna, Lebih Sihat & Anak Pasti Suka!

Ayam tandoori merupakan antara menu paling sihat yang dipilih apabila melepak di kedai mamak. Memang tak dinafikan memang sedap jika dimakan bersama roti naan dan raita pudina. Jadi, doktor ini kongsi resepi ayam tandoori bersama raita pudina ketumbar yang pasti sedap dan lebih sihat!
Ayam Tandoori by Kamarul Ariffin Nor Sadan

Hari tu ada yang tanya saya, ada tak resepi ayam yang #pilihsihat. Ada! Hari ni kita masak Ayam Tandoori (tanpa pewarna).
Bahan-bahan:

2 bahagian pinggul ayam

200ml greek yogurt (tanpa perisa)
2 sudu besar serbuk cili/paprika
½ sudu kecil serbuk jintan putih
½ sudu kecil serbuk kunyit
½ sudu kecil serbuk ketumbar
½ sudu kecil garam masala
1 biji limau nipis
5 ulas bawang putih
1 inci halia
1 ikat daun pudina
1 ikat daun ketumbar
½ bawang besar
garam
Cara-cara:

1.Ayam ni saya buang kulit dan lemaknya, kemudian kelar-kelar agar perapan masuk ke dalam serta lebih cepat masak.

2.Ni bahan segar. Bawang putih dan halia, kita tumbuk atau kisar halus. Kemudian, daun pudina dan daun ketumbar pun tumbuk halus.

3.Ini bahan-bahan serbuk. Garam masala tu, kalau tak ada pun tak apa. Kalau nak cari garam masala, pergi sahaja ke pasar raya, cari di bahagian rempah. Biasanya ada dalam botol kaca kecil-kecil. Saya tak suka pedas sangat, kalau kurangkan serbuk cili nanti warna pula tak cantuk jadi saya ganti serbuk cili kepada serbuk paprika. Paprika = Capsicum = tak pedas.

4.Yogurt! Nak sedap, guna Greek Yogurt. Kalau tak jumpa, plain yogurt biasa pun boleh. Jangan risau, menjadi juga nanti. Yogurt ni bukan berasal dari sana.

5.Letak ayam dalam mangkuk, perah separuh limau nipis. Orang kata, limau ni akan melembutkan ayam. Tengok tangan saya tu, lembut dan gebu, kan? Sebab kena jus limau nipis masa potong limau tu tadi.

6.Letak 3-4 sudu yogurt. Yogurt yang saya beli tu, 200ml. Saya gunakan separuh. Separuh lagi simpan dahulu. Nanti nak guna.

7.Masukkan bawang putih dan halia yang kita dah tumbuk halus tadi. Kemudian, masukkan semua rempah serbuk kita tadi, berserta dengan garam secukup rasa.

8.Gaul gaul gaul! Pastikan perapan masuk dicelah kelaran ayam tadi. Perap untuk beberapa jam. Nak perap semalam pun OK!

9.Dah siap perap. Panaskan pan grill atau kuali tidak lekat! Buka api sederhana. Minyakkan dia. Tipis-tipis je minyak tu. Jika nak pakai oven, panaskan oven 180°C. Bila dah panas, panggang untuk 45-60minit (bergantung pada saiz ayam).

10.Saya pakai pan grill je. Letak ayam atas pan grill! Berendut ayam ni atas pan grill, dan keadaan semakin panas antara mereka. Bukan kehangatan asmara, tetapi hangat api dan serbuk cili. Biarkan selama 5 minit setiap belah. Api sederhana.

11.Bolak balikkan ayam ni setiap 5-10 minit supaya tak hangus. Siapa yang guna oven tu, jangan lupa terbalikkan ayam juga setelah 20-30 minit memanggang.

12.Trick untuk ayam nampak merah tanpa guna pewarna adalah sapukan minyak yang digaul dengan serbuk cili setelah ayam separa masak. Kalau nampak kering, sapu minyak bercili ni.

13.Semasa tunggu ayam perap tadi, saya sediakan raita. Raita ni sedap gila makan dengan Ayam Tandoori. Campurkan bawang putih, halia, daun pudina, daun ketumbar yang kita dah tunbuk halus tadi. Letakkan secubit garam.

14.Kemudian baham tumbuk tu campurkan dengan baki yogurt yang masih ada tadi, dalam mangkuk. Dah siap raita pudina ketumbar kita. Nak segar lagi, perah sikit limau nipis.

15.OK! Ayam dah masak! Kita hidang dengan raita macam ni! Hiaslah sedikit dengan daun ketumbar, bawang besar, potongan limau nipis! Ayam berempah, diperah limau nipis, cicah dengan raita pudina. Memang menyelerakan!
*Selamat mencuba!
Sumber: Kamarul Ariffin Nor Sadan


Resepi Ayam Tiram Thai Sedap & Mudah Sangat. Jom Cuba!

Dalam beberapa hari ni, ramai yang kongsikan resepi ayam tiram penangan daripada video resepi KhairulAming.
Katanya ayam tiram Thai ni memang sedap walaupun sangat mudah nak buat.

Ia juga cukup special dan boleh dibuat sama ada untuk berbuka puasa mahupun bersahur atau untuk majlis-majlis keramaian.
Tak payah nak pening fikir nak makan lauk apa lagi dah… Lagipun bahannya pun taklah banyak sangat.

Di sini dikongsikan resepi ayam tiram Thai KhairulAming yang dicuba oleh oleh Aliza Azwan.

Resepi Ayam Tiram Thai Khairulaming
Berikut disenaraikan bahan-bahannya terlebih dahulu.
Bahan Perapan Ayam

10 ketul Ayam
3 sudu besar Sos tiram
2 sudu besar kicap manis
garam/secukup rasa
1 sudu besar minyak masak

Cara Buat Ayam Bakar

Perap ayam terlebih dahulu dengan semua bahan di atas.
Kemudian bakar dalam air fryer/oven 180-200c selama lebih kurang 20 minit atau ikut oven masing-masing.

Baca juga: Resepi Nasi Hujan Panas Paling Simple Guna Beras Biasa Je. Sedap & Special!
Bahan Sos

5 ulas bwg putih*
4 biji cili padi merah*
3 batang akar ketumbar*
1 sudu besar sos tiram
3 sudu kecil kicap cair
2 sudu besar gula
1 biji perahan limau nipis/lemon
daun ketumbar yang dah dipotong halus.

Cara Buat Sos

Semua bahan bertanda* ditumbuk sampai lumat guna lesung.
Gaul semua sampai sebati.
Dah siap bolehlah curah atas ayam.

Ini bahan-bahan yang ditumbuk dan dicampurkan sebati.

Dah siap untuk dihidang dengan ayam.
Ikutlah nak curah banyak mana atau kalau lebih suka asingkan boleh asingkan.

Tadaaa…. Nampak menyelerakan tak?
Bolehlah cuba nanti.
Cepat je dah siap.
Simple sangat dan tak perlu banyak bahan pun.
Bolehlah gabungkan dengan nasi ayam ke, nasi hujan panas, atau makan dengan nasi kosong pun sedap dah sebenarnya.
Cuma perlu lengkapkan dengan salad dan lengkaplah nutrisi suku-suku separuh tu.
Selamat mencuba!

*Kredit: Aliza Azwan via Resepi Air Fryer Malaysia


Resepi Ayam Untuk Diet, Amalkan Waktu Bulan Puasa Raya Nanti Boleh ‘Cheat Day’!

Terdapat pelbagai menu sihat yang boleh dibuat ketika bulan puasa ini. Antaranya seperti perkongsian di bawah oleh Puan Fatihah. Resepi ini sangat mudah untuk dibuat dan bahannya pun tidak sukar untuk cari. Paling penting ianya sedap, anak-anak pun mesti akan suka!
Menurutnya, mengamalkan makanan sihat ketika bulan mulia ini untuk dia menikmati pelbagai juadah hari raya sebagai pilihan ‘cheat day’. Bernas juga idea ni! Dapat makan puas-puas nanti, lemang atau rendang yang jarang nampak dalam setahun tu.

Baca juga: Rupanya Ramai Tak Tahu Buah Pokok Bunga Kantan Boleh Dimakan & Berkhasiat!
RESEPI AYAM UNTUK DIET, AMALKAN WAKTU BULAN PUASA RAYA NANTI BOLEH ‘CHEAT DAY’!

Makan dengan sedap dan sihat. Hari raya saya akan cheat dan nikmati segala juadah raya. Maaf, saya post hanya untuk berkongsi apa yang saya makan. Saya hormati segala cara pemakanan awak semua, setiap orang tak sama tapi inilah cara saya sejak hidup sama-sama dengan suami.

 Suami saya adalah pakar nutrition dan atlit bina badan, awal tu saya ikut sebab tak nak suami kecil hati lama-lama nampak hasil yang hebat saya jadi seronok dan teruja. Dah 5 tahun saya makan macamni, bila diluar saya akan makan apa pun, saya normal macam orang lain jugak cuma takkan ada gula didalam rumah.
Nak buat guna daging pon sedap tau.
RESEPI AYAM SIHAT SEDAP!
Bahan Ayam Sihat Sedap

Isi ayam 1kg dikisar.
Telur 5-6 biji.
Segala jenis sayur yang awak suka.
Blackpepper dan white pepper.
Garam pink.
Bawang putih dan bawang besar

CARA SAYA MENYEDIAKANNYA

1. Minyak medella sedikit untuk tumis bawang putih yang dicincang dan bawang merah yang dipotong dadu. Selepas tu satukan semua bahan dan kukus. Masa nak makan saya akan grill sikit bagi warna nampak menarik.

2. Cara tak sihat boleh dipotong dadu selepas kukus, celup telur dan goreng macam nugget atau tambah tepung bulat bulatkan atau buatlah bentuk yang awak suka dan goreng. Ikut cara awak, tambahlah bahan perasa apa yang awak suka cuma kawal jangan berlebihan sahaja.
UPDATE CARA LAIN:

Tak kukus pon boleh, masak jer atas kuali macamtu jer. Biar dia jadi macam telur hancur tu. Lepastu nak makan dengan roti pon boleh dengan wrap pon boleh.
Yang mana nak makan ala-ala wrap tu nak tambah kewpie sikit pon sedap. Olah je resepi ikut selera kita tapi kawal la pengambilan sos dan apa-apa bahan perasa.
Sumber: Facebook Saya Fatihah via Masak Apa Hari Ni..(MAHN)


Resepi Baby Pancake Viral Lembut Sampai Malam, Buat Sendiri Lebih Puas!

Kalau anda gemar melakukan food hunting, pasti tahu baby pancake yang viral dijual dengan pelbagai perisa seperti coklat dan karamel. Juadah tersebut sudah tentunya menjadi kegemaran si anak kerana lembut dan manis sesuai dengan citarasa kanak-kanak.
Jika anda ingin mencuba membuat sendiri di rumah, di bawah kami kongsikan resepi baby pancake viral perkongsian Cik Dayang Zulaiha. Paling penting sekali, resepi ini dapat hasilkan baby pancake yang lembut sehingga malam. Wah!

Baca juga: Resepi Rojak Petis Terangkat, Memang Kecur Air Liur!
RESEPI BABY PANCAKE VIRAL LEMBUT SAMPAI MALAM, BUAT SENDIRI LEBIH PUAS

Guna bahan yang murah, teknik yang mudah, rasanya yang pasti sedap. Jom cuba.

Bahan-bahan:

150g tepung gandum
200g susu full cream
35g butter
35g gula kastor
2 tsp baking powder
1/2 tsp garam
1 tsp vanilla powder
1 biji telur

Cara penyediaan:
1. Satukan kesemua bahan ke dalam blender dan sehingga sebati dan tak berketul.

2. Kemudian tapis adunan supaya texture pancake lebih halus.

3. Tuangkan adunan ke dalam botol acuan.

4. Panaskan kuali. Sapukan sedikit butter.

5. Masak pancake ikut saiz kesukaan masing-masing lebih kurang 10minit. Api perlahan je.

6. Akhir sekali boleh letak topping mengikut citarasa masin-masing. Siapppp. Senang je tauu. Pancake ni dah sejuk pun lembut lagi.

Boleh hidang untuk anak dan sanak saudara. Pasti mereka suka! Tak cukup satu bekas…

Sumber: Facebook Cik Dayang Zulaiha


Resepi Badak Berendam Viral, Lemak-Lemak Manis Memang Padu!

Kuih badak berendam ini sangat terkenal di negeri Pantai Timur iaitu Kelantan dan Terengganu. Bahkan, kuih tradisional ini sudah mendapat tempat di hati seluruh rakyat Malaysia.
Kalau anda selalu mengunjungi pasar malam atau bazar makanan, memang akan sentiasa nampak kuih ini dijual di mana-mana. Jika anda ingin cuba buat sendiri, apa kata cuba resepi kuih badak berendam di bawah yang kaya dengan rasa manis berlemak.

Baca juga: Resepi Tepung Pelita Bunga Telang Viral, Warna Biru Asli Bukan Pewarna!
RESEPI BADAK BERENDAM VIRAL, LEMAK-LEMAK MANIS MEMANG PADU!

Lama tak buat ‘badak berendam’ lemak-lemak manis bersatu letop-letop dalam mulut, eh tang mana badaknya? haha.

“BADAK BERENDAM” by “MARIANA ZAINAL”
RESEPI BADAK BERENDAM
1. PENYEDIAAN INTI KELAPA

BAHAN INTI KELAPA:

1 cawan air panas.
1/2 cawan gula merah cap Bintang.
2 sudu besar gula pasir

(satukan kacau-kacau hingga larut dan tapis bahan di atas)

1/2 biji kelapa parut.
1 1/2 sudu besar tepung gandum.
Secubit garam.
1 helai daun pandan disimpul.
1/2 sudu teh kicap karamel untuk cantikkan warna inti(takda pun takpa).

CARA-CARANYA:
1. Panaskan air gula merah dan daun pandan dalam kuali.
2. Bila mendidih masukan kelapa parut, gula dan garam.
3. Kacau hingga agak kering masukan tepung gandum.
4. Dah sebati tutup api, biarkan sejuk (dah sejuk boleh bulat-bulatkan).
2. PENYEDIAAN ADUNAN HIJAU

BAHAN ADUNAN HIJAU:
***DIDIHKAN AIR DALAM PERIUK***
Sambil-sambil tu bancuh bahan doh hijau.

2 cawan tepung pulut.
2 sudu besar membukit tepung gandum.
Secubit garam.
1 cawan air pandan (kisar 1 cawan air dengan 3 helai daun pandan dan perah ambil patinya).

CARA-CARANYA:

1. Satukan tepung dan pati pandan.
2. Gaul hingga jadi doh yang tidak melekat ditangan.
3. Bulat-bulatkan doh, masukkan inti kelapa dan bulat-bulatkan.
4. Kemudian masukkan dalam air yang mendidih.
5. Apabila dah timbul angkat dan toskan.
3. PENYEDIAAN KUAH PUTIH

BAHAN KUAH PUTIH:

1 cawan santan pekat (saya guna 1 kotak kecil santan brand KARA).
3 cawan air.
1/2 sudu teh garam.
2 cubit gula.
3 sudu besar membukit tepung beras.
2 sudu besar membukit tepung gandum.

CARA-CARANYA:
1. Satukan semua bahan, kacau hingga larut dan tapiskan ke dalam periuk.
2. Guna api sederhana perlahan, masak dan kacau adunan guna whisk/senduk hingga mendidih dan agak pekat.
3. Terus tutup api dan segera sendukkan ke dalam tipuware.
4. Setiap 1 tipuware (kod bekas sQ250), masukan 1 1/2 senduk dan terus letak bebola hijau yang dah siap di toskan tadi.

SIAP! SEDAP DIMAKAN KETIKA PANAS ATAU PUN SEJUK.
Silakan SHARE dan selamat mencuba.
Sumber: Facebook Mariana Zainal via Masak Apa Hari Ni..(MAHN)


Resepi Bahulu Ekspres Hanya Guna Sandwich Maker, Maintain Gebu!

“Teringinnya nak makan bahulu, tapi macam susah je nak buat. Mana la nak bakar-bakar?”
Bahulu merupakan antara juadah kuih tradisional yang sangat popular khususnya musim perayaan. Namun, bahulu sering dijadikan santapan minum petang seisi keluarga di rumah kerana ia bukan sahaja sedap malah mengenyangkan. Tetapi, kalau diikutkan prosedur asal pembuatan bahulu agak rumit juga kerana perlu dibakar menggunakan oven atau lebih tradisional menggunakan sabut kelapa.

Jangan risau, zaman sudah semakin moden dan terdapat pelbagai teknik untuk anda menjamu kuih kegemaran ini. Yang penting adalah cepat, mudah dan sedap!
BAHAN-BAHAN BAHULU SANDWICH YANG DIPERLUKAN
Belek-belek dalam album mahn jumpa la resepi bahulu sandwich maker. Senang tak payah nak keluar sabut bakar. Saya edit kat sini jelah ye. Saya guna blender je.

-1 cawan tepung gandum
-1 cawan gula (boleh kurangkan klu xnak manis
-3 biji telur
CARA-CARA
1. Blend telur dan gula sampai gebu skit. Baru masukkan tepung..

2. Panaskan sandwich maker, sapu minyak kemudian masukkan adunan tadi..

Resepi boleh dapat lebih kurang 12 biji. Gebu!

Selamat mencuba!
Sumber: Azirah Mukhtar


Resepi Baked Potato Macam Di Hotel, Cheese Leleh & Berlemak!

“Sedapnya potato baked ni…”
Kalau tidur di hotel antara hidangan sarapan yang dihidangkan mestilah potato baked. Gabungan kentang dan cheese membuatkan hidangan itu lebih istimewa ala-ala kayangan. Bukan sahaja orang tua malah kanak-kanak juga menyukainya kerana tidak pedas serta berlemak.

Nak cuba buat di rumah dan dijadikan hidangan makan petang? Jom kita ikuti perkongsian resepi dari Rozmaliza Omar. Mudah dan cepat. Tak payah pening-pening!
Baca juga: Resepi Premium Royal Thai Buttercake, Simple & Gebu!

RESEPI POTATO BAKED MACAM DI HOTEL, CHEESE LELEH & BERLEMAK!
Lamanya tak buat potato baked. Sekali buat makan biar puas hati.

Bahan-bahan diperlukan:

6 biji kentang saiz besar
4 sdb UHT whipped cream/ fresh milk
250 gm daging cincang
1 biji labu bawang besar – didadu
3 ulas bawang putih **
3 sdb butter
1 sdt oregano
1 kiub ayam
Cheddar cheese
Olive oil utk menumis
Daun parsley dihiris kasar
Sedikit serbuk lada hitam
Garam secukup rasa

Cara-cara penyediaan inti:
1. Panaskan butter dan olive oil. Tumis bawang putih hingga layu.
2. Masukkan daging cincang dan goreng hingga airnya kering dan masukkan bawang besar dadu.
3. Perasakan dengan garam, serbuk lada hitam dan kiub ayam. Gaul hingga rata. Angkat dan sejukkan
Cara-cara buat potato baked:

1. Cuci bersih kentang dan potong dua.
2. Bakar atau kukus hingga lembut dan boleh dicucuk. Sejukkan sebentar.
3. Korek isi kentang dan lecek isi yg dikorek td. Gaulkan bersama² inti hingga rata.
4. Masukkan daun parsley cincang, oregano dan uht whipped cream/ fresh milk. Gaul rata.
5. Masukkan inti kedalam kentang yg dikorek tadi, letakkan cheddar cheese atasnya. Bakar selama 15 minit api atas bawah hingga cheese cair.
Sumber: Rozmaliza Omar


Resepi Bakso Asli Indonesia, Puas Hirup Kuah & Terangkat!

Bakso merupakan hidangan terkenal dari Indonesia dan tentunya menjadi antara menu pilihan para pelancong dan rakyat setempat. Bakso juga menjadi pilihan hati di Malaysia kerana banyak kedai makan menghidangkan juadah tersebut sebagai menu mereka.
Memang puas dan sedap dipadankan bersama sambal cili pedas dan bebola daging. Jom cuba perkongsian resepi bakso asli Indonesia di bawah, memang puas hati dapat hirup kuah.

Baca juga: Petua Telur Masak Lemak Tak Pecah, Rupanya Kena Buat Macam Ni!
RESEPI BAKSO ASLI INDONESIA, PUAS HIRUP KUAH & TERANGKAT!

Sesekali ubah selera sebab dah bosan makan nasi. Mudah dan paling penting memang sedap!

Bahan-bahan:

2 labu bawang besar
2 ulas bwg putih
1 inci halia
2 sdb lada hitam

*Semua bahan di atas kisar halus.
Cara penyediaan:
1. Panaskan periuk, masukkan sedikit minyak kemudian tumis bahan kisar tadi.
2. Masukkan air, seketul pati kiub ayam, sedikit garam, bila kuah dah menidih masukkan meatball. Reneh sampai meatball masak.

Cara buat bebola daging bakso:

250grm daging kisar
3 sdb tepung ubi
1 sdb garlic in olive oil
½ sdb lada putih
1 bji putih telur
Garam secukup rasa

1. Kisar semua bahan sampai halus, kemudian masukkan ke dalam bekas dan uli kemudian bentukkan bulat-bulat.
2. Masukkan ke dalam sup bakso.

Cara cili merah pedas berapi:

20 tangkai cili padi merah
10 tangkai cili padi hijau
5 tangkai cili kering
2 ulas bawang putih
Secubit garam

*Kisar mentah semua bahan ni, kemudian tuang ke dalam mangkuk.

Bahan rampai untuk hiasan: Daun sup, taugei dan bawang goreng.
Sos tambahan penyedap bakso: Sos cili, sos tomato dan kicap manis kipas udang.

Selamat menjamu selera. Sedap dan puas hati.
Sumber: Facebook Qasih Jue Aisya


Resepi Bakso Sambal Cili Power, Sama Macam Di Indonesia!

Bakso merupakan hidangan terkenal daripada negara sebarang yang menjadi antara menu pilihan para pelancong ketika berada di Indonesia.
Bukan itu sahaja, makanan ini juga sudah sebati dan mendapat tempat di hati rakyat Malaysia. Buktinya, dapat dilihat banyak kedai makan di sini yang menjual menu bakso sehingga mudah untuk dinikmati.

Baca juga: Resepi Mudah Pecal Viral, Tiap Kali Raya Mesti Licin!
RESEPI BAKSO SAMBAL CILI POWER, SAMA MACAM DI INDONESIA!
Selain itu, ianya mengandungi bebola daging sebagai salah satu bahan utama yang menjadi tarikan keenakan bakso. Malah, dipadankan bersama sambal cili pedas menambahkan lagi kesedapan hidangan ini.

RESEPI BAKSO MANTOP!
1. BAHAN-BAHAN KUAH BAKSO:

500 gm bebola bakso (jangan guna meatball untuk spageti).
500 gm daging tetel.
12 biji bwg putih.
6 biji buah keras.
2.5 sb lada putih.
1 btg daun bwg besar.
3 liter air @secukupnya.
1.5 kiub pati daging.
1 sb garam.
1 sk ajinamoto.
1 sb gula.
Daun bawang.

CARA MEMASAK:

1. Rebuskan daging dengan 1 Liter air sehingga empuk.

2. Rebuskan bebola bakso dengan 1.5 Liter air sehingga masak dan kembang.

3. Kisar halus bawang putih, buah keras, lada putih dan batang daun bawang.

4. Tumiskan bahan kisar sehingga keperangan. Pastikan rencah tidak hangit. Kemudian tapiskan menggunakan penapis.

5. Satukan rebusan daging dan rebusan bebola bakso (tambahkan 600ml air jika perlu).

6. Masukkan bahan tumisan ke dalam air rebusan.

7. Perasakan dengan garam, gula, ajinamoto & kiub pati daging.

8. Masukkan hirisan daun bawang.

9. Sedia dihidang bersama mee kuning, suhun dan lain-lain.
P/s: sekiranya anda ada perencah bakso jenama rasako, boleh la dimasukkan dalam kuah untuk rasa yang lebih enak.
2. BAHAN-BAHAN SAMBAL CILI POWER:

30 cili api merah.
2 biji bawang putih.
2 senduk kuah bakso.
1 sk garam.
1 sk gula.
1/2 sk ajinamoto.
2 sb cuka

**kisar kasar kesemua bahan**
CARA PENYEDIAAN:

1. Rebuskan cili api merah dan bawang putih sehingga lembut sebelum dikisar bersama 2 senduk kuah bakso.

2. Kemudian, perasakan dengan garam, ajinamoto, gula dan cuka. Kacau sehingga sebati. Siap!
3. RENCAH TAMBAHAN:

Kubis
Mee kuning
Suhun
Taugeh

Nak lebih enak boleh tambahkan kicap manis dan sos cili. Selamat mencuba!
Sumber: Facebook Noor Hasliana Hashim via Masak Apa Hari Ni..(MAHN)


Resepi Bakwan Viral, Rupanya Kena ‘Mandikan’ Bancuhan Baru Hasilnya Rangup!

Bakwan atau lebih dikenali sebagai cucur sayur merupakan juadah ringan yang sedap dijamu ketika ia masih panas. Selain mempunyai tekstur yang rangup, bakwan juga kaya dengan pelbagai sayur-sayuran di dalamnya dan enak dimakan bersama sos pencicah.
Kebiasaannya, masyarakat memilih untuk menikmatinya di waktu sarapan pagi atau minum petang. Melalui perkongsian resepi dari Puan Siti Khajar, bancuhan bakwan perlu dileperkan di tepi kuali sebelum disiram dengan minyak di atasnya untuk menghasilkan bakwan yang rangup. Jom singkap!

Baca juga: Ini Resepi Buat Cendol Homemade, Ada 3 Cara Boleh Pilih Ikut Cita Rasa Anda!
IKUT TEKNIK GORENGAN INI BARU MENJADI BAKWAN RANGUP!

Bakwan rangup sarapan pagi tadi.

RESEPI BAKWAN RANGUP

BAHAN-BAHAN A:

2 cawan tepung gandum.
1 sudu tepung beras.
4 sudu tepung bestari pedas (optional).
1/2 cawan udang geragau kering.
1biji telur (optional).
Sedikit garam.
Sedikit serbuk kunyit.

BAHAN-BAHAN B:
Lagi banyak sayur, lagi sedap.

1 1/2 cawan carrot sagat.
1 1/2 cawan tauge.
1 1/2 cawan hirisan kobi.
5 tangkai daun kucai.
1 labu bawang besar hiris kasar.

CARA PENYEDIAANYA:

1. Bahan-bahan A bancuh dengan air ais. Agak-agak jangan pekat dan jangan cair.
2. Masukkan bahan-bahan B dan digaul rata. Goreng menggunakan minyak yang banyak.
TIPS MENGGORENG BAKWAN RANGUP:

1. Curahkan minyak yang dah panas di tepi kuali.
2. Pastikan api sederhana, jangan terlalu besar.
3. Ambil satu senduk kecil adunan bakwan dan leperkan di tepi kuali.
4. Curahkan miyak di atas adunan tersebut kerana dengan sendirinya adunan akan menggelongsor ke dalam kuali.

RESEPI SOS PENCICAH
BAHAN-BAHAN A:

2 biji lada merah.
1 ulas bawang putih.
1/2 sudu gula pasir.

BAHAN-BAHAN B:

4 sudu cili sos.
4 sudu air panas.

1. Tumbuk lumat bahan-bahan A, sekiranya tidak lumat boleh saja ia ditapis.
2. Kemudian, campurkan dengan empat sudu cili sos dan empat sudu air panas.
Siap! Ia sedia untuk dinikmati bersama keluarga.

Sumber: Facebook Siti Khajar via Berkongsi Ilmu Kuih Muih & Masakan (BIKMM)